РекIел хIал - кагътиде » Официальный сайт газеты «ХIакъикъат» («Истина»)\nГлавная » Религия - Дин ва гIумру » РекIел хIал - кагътиде\nРекIел хIал - кагътиде\nДобавил(а): istina от 23-12-2016, 14:13\nГIумруялъ гIи-боцIуда хадувги, вехьлъуда вукIине ккеялъги тIадегIанаб лъай босизе рес ккечIониги, БетIергьанас лъикIаб пагьмуги кучIдул гьаризе гьунарги кьурав чи вуго Гьандихъа Сайгид. Гьес жинцаго гьарурал кучIдул кагътидеги росуларо, хIажат ккаралъуб рекIехъе рикIкIуна. "Дун поэтилан абураб цIар хIажатав чиги гуро, амма цо кинаб бугониги ишалъ рекIее асар гьабидал, чвахун рачIуна жалго рагIаби ва гьел кIочонги толаро", - ян бицана Сайгидица ва рекIехъе рикIкIана чанго кечIги. Жакъасеб гьумералда нижеца рахъулел руго гьесул цо-цо кучIдул. Дунялалъул гьал къоял Дунялалъул гьал къоял къирун-къарун унел жал,\nКъватIал сверун, кеп кьабун, гIадада ине тоге.\nБичас гьанивго толев чиги нилъер гьечIелъул,\nАллагьасе какал ран, накабазда гIодор чIа.\nДунялалда дуй кьурал къоял лъугIун хадуса,\nБичасул амру тIубан, дур цIаралда хIучч цIайдал, НуцIида кIутIичIого, кIалзул калам гьечIого, ВачIина дуде аскIой дов ГIизрагIил малаик. Дуца бер къапилалде, цо калам гьабилалде,\nРухIги босун ГIизрагIил зобалазде воржина.\nДур вацалгун яцалаз, тIолабго гIагарлъиялъ МагIил гIорал тIуниги, гIададисеб жо буго.\nГьаб къо тIаде щоларев чиги нилъер гьечIелъул,\nБитIе салатгин салам нилъер аварагасде.\nБичас нилъер цIаразда тIасан хIуччал цIалалде, Аллагьасе какал ран накабазда гIодор чIа!\nГьанже жамагIат бачIун дургун къо-лъикI гьабизе, Киналго нилъ росулел росу рагIалде щвела.\nГьениб бухъун хоб буго, тIад чIвазе къанал руго,\nТIалкъен цIализе чIарал харабазул тIел буго.\nБикьулеб конфет буго, кьолеб садакъа буго,\nЖамагIатго данделъун, бачунеб зикру буго.\nДур гIагарал-божарал, халкъалъ адабги гьабун,\nЦо къадруяб бакIалда кьерда гIодор чIун руго.\nБичас нилъер цIаразда тIасан хIуччал цIалалде, Аллагьасе какал ран накабазда гIодор чIа! Гьанже росдал дибирас дур хабатIе лъимги тIун, ГIинзуниб гьеб тIинкIидал цIидасан рухI бижила.\nЛахIчIегIераб хоб буго, къваридаб лахIду буго, Къварилъараб гьеб дур ракI къватIиб кIанцIулеб буго.\nКъаданив гIодов вукIун Мункаргин Накир вуго,\nДунялалда гьарурал лъикIал-квешал жал хъварал\nТIахьалги цере росун, сурав босулеб буго. КIалалъ мекъи бицани, лугбал кIалъазарула,\nГьенив мекъи ккарасул нух квегIиде сверула. Нужейго нух битIизе, Пирдавус алжан щвезе,\nБитIе салатгун салам нилъер аварагасде. Бичас нилъер цIаразда тIасан хIуччал цIалалде,\nАллагьасе какал ран накабазда гIодор чIа! Дунялалда гьарурал лъикIлъаби гIемерлъани,\nБичасе рарал какал камилго тIуранани, ТIадегIанас сайигъат - Пирдавус алжан кьола.\nДунялалда гьарурал квешлъаби гIемерлъани, Бичасе рарал какал камилго тIурачIони,\nТIадегIанасул сайгъат - гьалдолеб жужахI буго. Бокьарас алжан босе, бокьарас жужахI босе, Щивасда бараб буго, гьанибго тIубазабе.\nБитIе салатгун салам нилъер аварагасде.\nКантIуларесе вагIза Рогьалилъдай ина, къадедай ина, Яги чи кьижараб сардил гIужалъдай?\nДурги рухI босилеб гIилиюналде,\nЛъикIаб гIамал гьабун хIадурго вукIа. РухI босе вачIарав ГIизрагIил малайк,\nЩиб сураталдадай тIаде вачIина? ТIолго дур гIагарлъи, вижараб росу,\nЦохIо лахIзаталда гьанибго тела. Росдал гIолохъабаз, иргадал рахъун,\nБухъилеб дуеги абадияб рукъ, ХIулидал ургида ругьунал лугбал,\nГанчIил къедги гьабун лъела къанабакь. РетIизе бахилаб хирияб ретIел, Хисила дуцаги бозил натIазухъ. Халкъго бахиллъараб гIемераб боцIи,\nДуца дунял тедал тела гьанибго. Гъоб гIарасаталде вахъараб къоялъ, Къайи бакIлъиладай, рагIад щвеладай? СиратIалъул кьотIе щвараб мехалда, Щияндай бахина ахирияб гьеб?\nГьеб кинабго дуе хIакъаб жо бугин, Бай къол щуябго как, Аллагь гурхIизе.\nАнибго хутIулеб тIокIлъараб боцIи, Кье мискинзабазе, садакъаялъе.\nУнтун бусада вугев диналъул вац АминхIажиясе БачIина дидеги цо чIегIераб къо,\nЧIвала дирги зани, заназул рохьоб. Дун цевеса индал анибго тезе,\nХъвалищха калима хъахIаб кагътида. Гьандихъ росуялде, сверухълъиялде, ТIогьотIа росарал мугIрул-щобазде. Борхатаб кьурулъан гIодой чвахулеб "Бидакъул" чвахуде, гьелъул парсазде. Гьаб дир росуялде тIад балагьараб ГIунсбуз босен лъолеб "ТIалакъолоде".\nТIегьалде найилгIан ракI тIаде щолеб "ЦIахIини" бакIалде, сверухълъиялде.\nДир бащадаб гIумру жанибго араб Гьаб Бабаюрт-хъутан, лъоб "Чихъихъ" мегIер.\nГьенир дида аскIор дир хинкIал кварал, Огь, къайицадахъал, дир гьалмагъзаби. Чанги сверила дун ГIарасаталда, Гьанхъадерил лъарал лъеде хьулги лъун, РакIалде бачIина гьитIинаб заман, Доб гIанчIаб лъимерлъи, добаго тараб.\nУнтул бусадаса вахъуневани, Росу сверилаан ракI сваказегIан, Ккурал гьал дир лугбал риччалелани,\nТIоцеве щвелаан "Хьунда" магъилъе.\nУнтул бусадаса дун вахъинаро,\nБукIайилан тела пана-дуниял.\nКкурал гьал дир лугбал риччан теларо, Гьанирго рукIа нуж, мугIрулгун щобал. ХIажи Гъазимирзоевасул хабатIе щведал\nДур дегIен галараб Гебергалабалъ,\nГанчIал руго гьанже гIиял бакIалда. Дур Гороч билараб Бекьилъ магIарда, ГIиял гъади гьечIо, гъулдул гурони.\nДуца гIи бачараб гендерил парсахъ, ПиштIи дагьлъун буго удаманазул. Дуца гьан белъараб Гумали почихъ, Чода тIукъби чIвалев Малачи гьечIо.\nЯчIунге, Гогил яс, гуржи-магIарде, Гьенир постал ругин солдатал чIарал, ЯчIаниги щоге чадир чIвалелъуй ЧIобогояб майдан батила дуда.\nГьазул квас босулел базаби гьечIо, Кинабго къватIиса бачIунеб буго. Гьазул кун дургъулел фабрикал къана, Халкъ хIалтIи гьечIого мискинго буго.\nГьазул мода буго ярагъгун рачIун,\nБергьараца къурал хIакъир гьарулел. Гьаз хIукуматалъул гIарацги бикъун, Жидеего хъулби руго эхетун.\nГъазимирзал ХIажи, гIухьбузул поэт, Хехго вахъунилан гIайиб гьабуге. Цо хутIараб рехъен цIогьабаз ани, Рогьо букIинарищ удаманасе.\nГIабдулгъафурил МухIамадиде РахIматал рикьулеб рогьалил гIужалъ, Бортана цойги цIва магIарулазул. Какде чи вачIунеб рузман къоялда, Къадаралде щвана Бичасул вали.\nДуде квер борхарал мунапикъаца, Къоялго раладай дуниялалда? Нахъасан речIчIулел гьаби кинниги, ТIадегIанав Аллагь, гьезул гIасилъи.\nДуй хIукму къотIарал "къадизабазул", "Барзахалде" щведал щибдай букIана?\nТIарикъат малъизе вижарав инсан, Анин мунги вачун "Пирдавусалде".\nМун шагьидлъанилан рагIараб мехалъ, Жанив чи хутIичIо гьаб нижер росулъ. Гьанир хутIаралги дандеги руссун, Бадиб магIу ккечIев чиго вукIинчIо.\nАллагьасул къадар къабулаб бугин, Къадар гьадин ккезе букIун батила. Къадаралде щварал гьанир толарин, Гьанже угьдиялъул пайда ккеларо.\nАна жакъаги къо дир гIумруялъул Ана жакъаги къо дир гIумруялъул, Рехана цоги чIум кьурал къоязул.\nКидалдай тела мун дицаги гьаниб, Щибго пайда гьечIеб пана-дуниял.\nБортила дирги цIва цIвабзазда гъорлъа, ЧIвала дирги зани, заназул рохьоб.\nЗонода бикIараб дир цIарги цIалун Кьела дие къулгьу, дир лъималаца.\nТIокIав вахинаро лъове "КкалатIе", ТIогьол байдабазда гIигун сверизе. ТIадего щвеларо "ГьорогухIалде", ГьитIинаб замана ракIалде щвезе.\nРогьалил гIужалда "Ручнихъ" къавуда, ГIунсбузул гьаркьахъе кьижизе анищ, Богол гIуж бачIиндал гъоб "ТIалда-ручниб", Чвахулеб лъел гьаркьихъ гIин базе анищ. Роол къалъул гIужалъ лъоб "ТIасакIкIалал", ТIокIкIараб лъел иццда кIалчIвазе анищ, Киналго лъалхъулел "ЦIутIарахъ" щобда, Дунги лъалхъилаан лъилъулевани. Дир ахирисеб нух "Хьунда" магъилъе, Къо тIагIараз толеб, дицаги телеб. Дир ахирисеб рукъ нахъа-хабалалъ, Дир инсуца ккураб, дицаги кквелеб.\nАвтор: Гьандихъа Сайгид\nГазета №: 51, от 23. 12. 2016 Месяц выхода номера газеты. Например января Год выхода номера газеты. Например 2012г.\nАхираталде сапарНухлулазе гIансаЛъикIал гIамалал рухIулел квешал унтабиХIобол рагIад гIолесе тIубараб дуниял щай?ГIумруялъулги хвалилги пикраби


НУЖЕР Г1УЗРАБИ ГАЗЕТАЛЪ К1ВАР БУССИНАБИЧ1ОГО ТЕЗЕ ГЬЕЧ1О. - 29 Марта 2011 - Хунзахская Газета "Сельский труженик, Росдал захIматчи"\nВоскресенье, 15.12.2019, 02:13 | RSS | Приветствую Вас Гость\nГлавная » 2011 » Март » 29 » НУЖЕР Г1УЗРАБИ ГАЗЕТАЛЪ К1ВАР БУССИНАБИЧ1ОГО ТЕЗЕ ГЬЕЧ1О.\nНУЖЕР Г1УЗРАБИ ГАЗЕТАЛЪ К1ВАР БУССИНАБИЧ1ОГО ТЕЗЕ ГЬЕЧ1О.\n.Гьамущи гьоркьохъеб школа ккола районалдаго к1удиязул цояб. Жакъа къоялде школалда ц1алулев вуго 223 ц1алдохъан. Цогидал росабалъго г1адин, Гьамущи гьоркьохъеб школалде рач1унел лъималазул къадарги дагьлъулеб буго. 2001 соналде дандеккун цалдохъабазул къадар 60 чияс дагьлъун буго. Гьелъие ругел г1иллабазул цояблъун школалъул директор Шагьрудин Мухамадсайгидовас рик1к1унеб буго г!олохъанал хъизамал бет1ербахъиялъе (заработкабазе) гочине кколел рук1ин. Школалда х1алтулев 50 учителасул буго хасаб лъай, киналго предметал рачунел руго данде кколеб лъай бугел учительзабаз. Амма учительзабазе г1олел дарсал гьеч1олъиялъ, харжал ц1акъ дагь руго. 27 учитель х1алт1улев вуго т1убач1еб нагрузкаялда. Учителасе мухь кьеялъул ц1ияб къаг1идаялъги харжал дагьлъиялде рачанилан абуна директорас. Гьедин бугониги бажарараб х1алалда х1алт1улел ругин учительзабиян бицана гьес.\nСоналдаса соналде цӀалдохъабазул цӀалуде, лъаялде рокьи дагьлъулеб бугила. ЛъикӀаб, ургъел бугеб бербалагьи гьечӀила лъималазул цӀалуде эбел-инсулги. ЕГЭ тӀобитӀулеб къагӀидаялдаги рази гьечӀоан директор. Гьанже ЕГЭ «эбел-инсуца кьолеб букӀиналъ» цӀалдохъанасулъ ургъел гьечӀолъи бижизабулеб бугила, жавабчилъи лъугӀизабулеб бугила. ЛъикӀаб букӀинаанила мустахӀикъал гурел, данде кколеб лъай гьечӀезе аттестатал кьоларелани. ЕГЭ тӀобитӀулеб къагӀида дагьабго къвакӀизабураб соналдаса хадуб цӀалдохъабазулги эбел-инсулги цӀалудехун бербалагьи лъикӀаб рахъалдехунхисунбукӀанила. Хадусел соназ гьарурал ЕГЭяз гьезулъ рукӀарал лъикӀалщинал рахъал лъугӀизарунила. ЦӀалул тӀахьазул ахӀвал-хӀал, хасго байбихьул классазда лъикӀ гьечӀила. 3-4 классалъул математикаялъул тӀахьал росизе директорас гӀурабго кӀодолъиялъул харжал жиндирго чванитинисан гьарун руго.\nКӀиго росулъа лъимал цӀалулеб школалда рачӀин квешаб гьечӀин тана. Ӏ-4 классазда, директорасул рагӀабазда рекъон, дарсдаса цӀалдохъан ками къанагӀатаб жо буго. ТӀоцересел дарсазде цӀалдохъаби кватӀун рачӀунел руго, рикӀкӀа-рикӀкӀадаса хьвадизе ккеялъ. Щибаб къойил 5 дарсде рачӀарал лъималазул къадаралде балагьун, анкьил хӀасилал гьарулел руго. Гьелъги цо къадаралъ кватӀи-ками дагь гьабиялъе квербакъулеб буго. Ками-кватӀи дагь гьабиялъеги цӀалул качество борхизабизеги гӀадин чара гьечӀого къваригӀунила школалъулги эбел-инсулги цадахъаб, рекъон гьабулеб хӀалтӀи, кӀияздаго гьоркьоб щулияб бухьен.\nЦӀалдохъабазе тарбиягун лъай кьеялде эбел-эмен гъорлъе цӀай, гӀахьал гьари бигьаяб иш гурилан абулеб буго директорас. ЗахӀмалъулила эбел-эмен жидерго лъимал цӀалулеб классалъул умумузул данделъиялде рачӀинаризецин.\nШколалъул ругел гӀузрабазде, къварилъабазде гьоркьобе директорас рехсана школалъул мина цӀа ккеялдаса хӀинкъараб цӀулал щитазул букӀин ва спортзалалъул пол турун букӀиналъ цӀалдохъабазул сахлъиялъе хӀинкъи букӀинги. ТӀурччи-цӀулал хасалоялде гӀураб нахърател бугила.\nГьабсагӀат тӀад бан унеб буго школалда газетал-журналазе подписка гьаби. 20ӀӀ соналъ школалде бачӀине буго 30 «Р.З» газета. Цо-цо цӀаракиялда кӀиго учитель вукӀинги хӀисабалде босани, районалъул газета хъвалезул къадар дагь гьечӀин абизе бегьула. Школалъул директорас цӀакъ какана газетал-журналал гьезул бетӀергьабазухъе заманалда щвезарунгутӀи. Газетал кватӀизариялъул гуреб камизариялъул хӀужжабиги рукӀунила. «ХӀакъикъат», «Молодежь Дагестана» кӀиго моцӀалъги почалда бегизабиялъул хӀужжаби рукӀанила. Гьелда дунгоги разияв вуго. 4 ноябралъул «ХӀакъикъат» газета подписчиказухъе щвечӀого бугоан ниж Гьамущи ругел декабралъул къоялъги. Шарапудинил рагӀаби ритӀухъ гьабулеб Мущули почалъул отделениялъул хӀалтӀуе лъикӀаб гуреб къимат кьолеб цоги хӀужжа рехселин.\n11 ноябралъ дир гьудул ГӀабасил МахӀамадица хъвараб Мущули почалъул отделениялъ штамп чӀвараб кагъат дихъе БуцӀрабе щвана гӀицӀго Ӏ3 декабралда. Гьебни гьедин букӀаниги кӀваричӀоан, ГӀабасилас дун гьудулзабазул аманатазул ургъел гьабуларев чилъун рикӀкӀун ватиларищ! Гьеб цогидазул таса-махӀлъи дир гӀайиблъун ккана.\nТӀад руссинин газета-журналазул подпискаялде. «Р.З.» газета школалъул директорас битӀахъего редакциялдаса босулеб буго, заманалда учительзабазухъе щолебги буго. Гьединлъидал, «Р.З» хъвалебги буго. Заманалда щоларел централиял ва республикаялъул газетал хъваялъулъ захӀмалъаби руго. ГӀайибги гьабиларо. Цоги хӀужжа. Авар мацӀалъул РУОялъул хӀалтӀухъабаз еццулей лъикӀай учитель ПатӀимат МухӀамадовалъ гӀарз бахъулеб буго литератураялъул дарсаздаги дарсал тун къватӀибехунги цӀализе тӀадеги материал щолеб гьечӀилан. Гьебго заманаялъ я школалъул библиотекаялде, я авар мацӀалъул учительзабазе бачӀунеб гьечӀо «Гьудуллъи» журнал. ГӀилла-щунгутӀизе гурин хӀинкъи. Кин бугониги, ПатӀиматица исана хӀалбихьиялъе «Гьудуллъи» хъвазе къотӀи гьабуна. Дица гӀажаиблъи гьабулеб жо-щай бичӀчӀиги лъайги бугел учительзабазулгӀаги жидерго ихтиярал цӀунун цере рахъине таваккал гӀолареб. Щай анкьие 3 нухалъ почта босизе почтальон тӀамуларев. Нилъее почалъулал хъулухъал (услуги) гьабуралъухъ гурищ почтальонас гӀарац босулеб бугеб? Рес буго гури Мущули почалъул отделениялъул нухмалъулей Дибирова ХӀапизатил жиндирго почтальонал графикалда рекъон хӀалтӀизаризе.\nФизкультураялъул учитель КъурамухӀамадов Зубайирил унтараб суаллъун бугоан спортзалалъул пол турун букӀун, букӀине кколеб даражаялда занятиял гьаризе бажарулеб гьечӀолъи. Полал турун ругоан залалда гурелги спортзалалъул цогидал помещенияздаги. Школалъул директорасулго гӀадин, физкультураялъул учителасулги хьул бугоан районалъул цӀи вищарав бетӀер ХӀ. Дарбишевасде.\nКъокъабго заманалъулаб сапаралда, дие гьеб цӀакъ бокьун букӀаниги, рес букӀинчӀо школалъул учительзабигун гӀодобе биччараб, ракӀ рагьараб хабар-кӀалалъе. Нуж дида божа школалъул хӀакимасулгун гьабуралдаса нуж, гӀадатал учительзабигун гьабураб гара-чӀвари, кӀалъа-бацай дие анцӀго, нусго нухалъ интересаб букӀинаан. ЧӀванкъотӀараб кумек гьабизе кӀвечӀониги, нужер унтаби-гӀузрабазухъ «Р.З» газета кӀвар кьун балагьизе буго. Хъвай нижехъе. Газеталъул редакция кидаго хӀадураб буго нужер унтабазул, тӀалабазул бицине, газеталъул гьурмаз-да барахщичӀого нужер макъалабазе бакӀ кьезе, нужер гӀунгутӀаби рорхизе.\nРедакция хӀадураб буго газеталъул гьурмазда жавабалъе гьелъие рес кьезеги.\nПросмотров: 595 | Добавил: NiGMaT | Рейтинг: 5.0/1


Дагъистаналъул интернет-годекIаналда гьаб анкьалъ бищунго машгьураб тема букIана нахъойги МахIачхъалаялъул мэр Саид Амиров туснахъалъув тIамиялда ва гьесул бакIалда вачIарав МуртазагIали Рабадановасул хIалтIуда хурхараб. Блогераз кIвар кьолеб буго щив кколев М. Рабаданов абураб суалалде. Цеве вукIарав мэрасда сверухъ М. Рабадановасул гIагарал чагIи ратIулел руго.\nМисалалъе, Саид Амировасул гIагарлъиялъ тахшагьаралда гьабулеб бизнесалда бухьараб жиндирго бизнес буго Рабаданов МуртазагIалил вацгIал Рабаданов Рабаданил. Блогер МухIамадова Хадижатица «Livejournal.com» сайталда жиндирго блогалда хъвалеб буго гьадин: «Бихьулеб буго Рамазан ГIабдулатIиповас жиндиего данде кколев ва гъоркь рукIараз дагIба баларев чи хъулухъалда лъун вукIин. Гьев тIамулаго тIоцебесеб иргаялда гьесул шагьаралъе нухмалъи гьабизе бугеб гьунаралъухъ балагьичIого, политикияб рахъалде цIикIкIун кIвар кьун буго президентас», - абун хъвалеб буго блогералъ.\nКамулел гьечIо цIияв шагьаралъул нухмалъулесда хIалтIи гьабун бажаризе гьечIилан рикIкIунелги. «ГIемерисел къуват бугел политиказул буго тахшагьаралда бизнес. ГIадлу гьабизе ккани гьезухъа гьеб бахъизе ккола. Бахъизе ккани къваригIуна цеве вукIарав гIадав мэр. Дида М. Рабадановас хисизабизе кIолеб жо щибниги бихьулеб гьечIо», - абун хъвалеб буго Фейсбукалда Амина Амировалъ.\n«Кин бахъилеб вацгIаласухъа бизнес?»-абун жаваб кьолеб буго гьелъие цоги блогерас. ГIемерисел блогеразул пикруялда рекъон, цIияв шагьаралъул нухмалъулес гIемер жо хисизе гьечIо, амма гьев вукIине вуго киналго политикиял къуватаздаса бащдаб къадаралъ рикIкIадав, гьебго заманалда цохIо президентасе мутIигIав нухмалъулев. Цойги гьесул тIокIлъилъун бихьулеб буго блогеразда гьев жиндирго тушбаби гьечIев, дандечIей гьабулев чи дагьав чи вукIин.\nЦойги блогосфераялда гIемер гьоркьоб лъураб тема ккана Дербент шагьаралъул къватIалда Азербайджаналъул цеве вукIарав президент ХIайдар ГIалиевасул цIар теялда хурхун бахъараб ахIи-хIур. Лъалеб букIахъе, гьелда дандечIей гьабулеб буго аслияб къагIидаялъ лезгиязул культурияб автономиялъ, «Садвал» абураб лезгиязул миллияб рагъа-рашариялъ ва цоги жамгIиял гIуцIабаз. Гьеб лъугьа-бахъиналда хурхун «Эркенлъи» радиоялъе жиндирго пикру загьир гьабуна «МугIрузул халкъазул конфедерация» абураб халкъазда гьоркьосеб жамгIияб гIуцIиялъул вакил МухIамадов МухIамадица.\nМухIамадов МухIамад: «Дир хIисабалда гьеб жо ккола Азербайджаналъ нилъер республикаялда гьабулеб асар цIикIкIин. Нилъеда гьабсагIаталда рагIулеб жо буго улкаялъул президент Дмитрий Медведевас гьабулеб букIараб къватIисеб политикаялъул дандерижи. Нартил ва газалъул политикаялъе гIоло Дагъистаналъул президент МухIамадсалам МухIамадовасги рагIи абичIого кьуна Азербайджаналъе Самур гIурул лъим. ГIорхъи цебеккун кидаго букIана гIурул доб рахъалдаса. Дагьалъ цере жеги кьуна Азербайджаналъе 2000 гектар мучIдузул. ГьабсагIаталда президент Р. ГIабдулатIиповасе ирсалъ щун буго гьеб политика ва гьелда хурхарал проблемаби.\nЩай Дербент шагьаралъул къватIалда ХIайдар ГIалиевасул цIар лъолеб абун цIехани, дида рагIана «Садвал» абураб лезгиязул миллияб багъа-башариялъул вакилзабаздаса, Имам Яралиевасе Бакуялда кIудияб ракьул бутIа кьун бугин гьелъухъ. Жинцаго гьес абулеб бугила, гьеб иш Р. ГIабдулатIиповас рахъги ккун гьабулеб бугин. Дида гьеб жо гьереси бугин ккола, щайгурелъул президентас гьединаб политика рагьун гьабула. Дербенталъул мэр вичун восун вуго, жиндаго цадахъ жиндир миллаталъул интересалги ричулел руго гьес. Гьадинго гьеб политика гьабиялъе гIилла дида бихьулеб гьечIо. ХIайдар ГIалиевас Дагъистаналъе ва хасго Дербенталъе пайдаялъе гьабураб хIалтIиги лъаларо. Гьеб жо буго Дагъистаналде Азербайджаналъул экспансия».\nБлогер Расул АхIдуевас хъвалеб буго, Имам Яралиевас нагагьлъун МахIачхъалаялъул мэрасда хадувго гIадин жинда хадур чагIи рачIани Азербайджаналде лъутизе гъоркьбакI къачIалеб бугилан.\nДагъистаналъул блогераз кIвар кьолеб цоги тема буго Шамалда унеб рагъ. ГIемерисел рахъ кколеб буго официалияб тIалъиялда данде рагъулел къуватазул.\nАль Къадисия абураб цIаралда гъоркь хъвадарулев блогерас Фейсбукалда гьадин хъвалеб буго: «Россиялъ бусурбабазул биялда тIад гIарац гьабулеб буго, ай ярагъ бичулеб буго Башар Асадил аскаралъе. Киналго Россиялда ругел бусурбабаз гьеб цо кIалалъ гьеб хIужаялъе къимат кьезе ккола, щайгурелъул нилъер улкаялъул кумекалдалъун гъурулел руго нилъер вацал-суннитал». Камулел гьечIо Шамалъул официалиял нухмалъулезул рахъ ккун хъвадарулелги. Гьедин хъвалеб буго Фейсбукалда аслияб къагIидаялъ къуваталъул идарабазул вакилзаби ругеб «Кавказпресс» абураб группаялда.\nЦойги тема букIана Красодар шагьаралда тIобитIараб эркенаб гугариялъул рахъалъ Россиялъул чемпионаталда хурхун. Блогосфераялда киназго баркулеб буго ункъо меседил медаль босарал Дагъистаналъул гугарухъабазда.


Кказит / Новолакский район\nАвтор: Имара Саидова · 14.05.2022\nЩалагу билаятрай кунма, Ххувшаврил байрандалун хасъсса мажлисру хьунни ЦIуссалакрал райондалул щархъаву.\nБуттал КIанттул цIанийсса Хъун дяъви къуртал хьуну гьашину бартларгунни 77 шин. Дяъвилул ишру ккаккан кьисмат хьусса ЦIуссалакрал райондалул жяматрачIа Ххувшаврил байрандалул кьимат ххишалассава бур, 9-мур майрал байрангу вайннал ляличIинура яргну ва сий дуну тIайла дуккай.\nЦIуссалакрал райондалий аьдатравун багьсса куццуй, Ххувшаврил байрандалун хасъсса шадлугъру дайдирхьуна Гьамиящиял шяравусса Совет Союзрал Виричу Ханпаша Нурадиловлул гьайкалдануцI тIутIив дишаврийну.\nШикку гьуртту хьунни ЦIуссалакрал райондалул бакIчинал хъиривчу Сулайман Рамазанов, шяраваллал хъуними, идарарттал каялувчитал, дуклаки оьрчIру, юнармейцы ва дружинниктал. Вайннал тIутIив дирхьунни Хъун дяъвилий жанну дуллусса вирттаврал гьайкалдануцI.\nХхувшаврил ЯтIул ттугъгу бувгьуну, буттахъал, буттал буттахъал суратирттащал «Бессмертный полк» акциялул гьурттучитурал дяъвилия зана къавхьуминнан дацIан дурсса гьайкалдануцI ва абадлий лархъсса цIарачIа тIутIив дирхьунни. Байрандалун хас дурну Культуралул управлениялул зузалтрал хIадур дурну дия концерт.\nГьарца байрандалий кунна, ва кьинигу хъуннасса хъар лархъунни агьалинал мюхчаншиву дуручлачисса ЦIуссалакрал райондалийсса АьФ-лул ОМВД-лул хъунама АхIмад Щайховлул каялувшиндаралусса зузалтрал.\nЛавгзаманнул лакрал хъаннил балайрдава\nСледующая публикация БивкIу бакъашиврул савлугъ\nПредыдущая публикация Москавлив вирттаврал гьаврдай тIутIив дирхьунни


Империя: тарал нухазда кьоял тарихалъ рухIула\n«Проза.ру» абураб сайталда историялда тIад хIалтIулев автор Андрей Зелевас «Россиялъ жинхъего росичIого хутIарал колонияби» абураб макъалаялда рехсолел руго Россиялъул империялде гъорлъе ине бегьулел рукIарал пачалихъал ва территорияби. Гьеб халатаб сияхIалда рехсолеб буго космосцин.\nДагъистаналъул машгьурав тарихчи Даногъо ХIажимурадица абулеб буго, гьединаб макъала бахъиго кколин Александр Проханов, Александр Дугин, Сергей Кургинян гIадал журналистаз, политиказ ва гIалимчIагIаз загьир гьарулел цIияб «Россиялъул империя» гIуцIиялъул рахъ кколел гIадамал нилъер улкаялда дагьал гьечIеблъи. Бажарулеб жо кколищ цияб имеприя гIуцIи?\nКиналха территорияби Россиялъул империялде гъорлъе росичIого хутIарал Андрей Зелевасул пикруялда?\nРоссиялъул империялъул байрахъ\nМисалалъе Америкаялъул континенталда Табаго абураб чIинкIиллъи. Россиялъул Империялъул колониялъун бахъине рес букIана Калифорниялъул бутIа. Азиялда – Босфор ва Дарданеллы лъел къварилъаби. Таиланд, Монголия, Шималияб Иран, магърибалъул Армения, Манжурия. Европаялда Россиялъул рукIине рес букIарал территориязда гъорлъ рехсолел руго Мальта ва Ионикиял чIинкIиллъиял. Парахатаб океаналда - Гаваязул чIинкIиллълаби, Папуа-Новая Гвинея.\nАвторасул сияхI цIакъ халатаб буго ва гьес рехсолелщинал территорияби дандрани, Россиялъул империялде гъорлъе ине бегьулел букIун буго бащдаб дунял. Территориябини щиб, гьеб сияхIалда буго моцIги, марсги.\nДоногъо ХIажмурадица гьелда бан абулеб буго, историялда лъаларин букIине бегьулебин абураб жойин. Тарих хIужжабаздаса бессараб букIунин. Цингиги гъобго тарихалъ бихьизабулеб бугин империяби, жиндирго бакIлъиялдаса ва кIодолъиялдаса гамаби гIадин, рих-рихун унин.\nЭР. Гьанжесеб заманалда бугищ рес цIияб империя гIуцIизе? Гьелегури империя абураб рагIи абизегIанго хIалтIизабулеб гьечIониги, империялъул магIна бугел гIуцIиязде ахIулел руго гури Александр Проханов, Александр Дугин, Сергей Кургинян гIадал журналистаз, хъвадарухъабаз жамгIиял хIаракаттчагIаз ва политиказ?\nДоногъо ХIажимурад, тарихчи\nДоногъо ХIажимурад: «Инсанияталда лъала гIемер империяби дунялалъул тарихалда жанир рукIарал. Киналго империяби риххула. Риххана Рималъул, ГIусманияб, Византиялъул, Россиялъул ва цогидал имерияби. Киданиги кIоларо гьел имериязде нахъ руссине. Ай, гьеб ккола нахъ тараб этап. Гьединлъидал дица гьел Россиялъул империялде нахъ руссине бокьарал рикьула кIиго бутIаялде.\nТIоцебесеб категориялде гъорлъе, дир пикруялда уна, унго-унгоял авантюристал, рукIине те гьел политикаялдаса, рукIине те диналдаса, рукIине те бокьараб рахъалдаса. Гьел нахъе балагьун рукIуна, гьел империялъул заманалда лъикI букIанин, нилъ рикIкIунел рукIанин, нилъ чIухIарал рукIанин абун. ХIакъикъаталдайин абуни, империя тIегьалеб букIинин, дицани абилароан.\nГьединазул кIиабилеб категориялде гъорлъе уна лъикI история лъалел романтикияб хасияталъул чагIи. Тарихалдаса цо-цо хIужжаби рачун, гьезулги империялда бан букIуна настольгия.»\nДоногъоца абулеб буго хIакъикъаталдаги Россиялъул империялъул колониялъун букIараб Дагъистаналдацин ругин гIадамал доб заман дандекколеб букIанин дагъистаниязе, рикIкIунел.\nДоногъо ХIажимурад: «Россиялъул империялъул заманалда Дагъистаналъул область букIана хIакъаб колония. Дагъистаниязул цоялги рукIуна, вукIанин пача, букIанин низамин абун. ГIадамазул гIумру лъикIаб букIанин абулел. Гьеб гIантаб хабар ккола. Гьеб букIана унго-унгояб колония. ГIемер соназ рагъун, колониялде буссинабураб регион букIана гьеб. Гьеб гIуцIана бидулаб къагIидаялда, жиндирго къагIидаби тIадги чIезарун.\nДун тамашалъизавулеб жо ккола, жакъаги цо-цо дагъстаниязул ботIролъ "империя" абураб рагIиялъ пуланаб ракI чIараб, кIудияб ва пайдаяб жоялъул ассоциация бижинабулеб букIиналда.\nЩай дица гьедин абулеб? Щайгурелъул МахIачхъалаялда жиндего бер буссинабула цо-цо тукабазул яги фирмабазул цIараз. Мисалалъе, "Имприялъул рукъ", "Гордазул империя", "ТIагIамалъул империя", "Конфетазул империя". Дица рикIкIуна гьеб гIадамазул лъавукълъиялдаса, жагьиллъиялдаса бугин. Гьезда лъалеб гьечIо кинаб букIарабали Дагъистан Россиялъул империялда гъорлъ.\nИмериялде нахъе нух гьечIо. Киналго имерияби хола, риххула. Цояз бала микьнусго сон, цогидаз - анлънусго, лъабабилез – лъабнусго, цо-цояз - 70, дица абулеб буго Совет Союзалъул хIакъалъулъ. Гьебги абизе бегьула имерия букIанин. Нилъее имериялде нахъ руссиналъ щибниги кьоларо, нилъер колония гьаби гурони.»\nЕвразиялъул континенталда батIи батIиял пачалихъазда гьоркьосел гIуцIиял рагьи, Доногъол пикруялда, кколеб буго цIияб империя гIуцIиялъе гьарулел хIалбихьиялин. Гьес рехсолеб буго добго Евразиялъул цолъи, Таможенияб цолъи, добго Лъиданиги рачIел пачалихъазул цолъи, ай, СНГ гIуцIиги кколеб буго гьелъие гьабураб галилъун.\nДоногъо ХIажимурад: «Совет Союз бихун хадуб нилъ нугIазабилъун рукIана риха-хочун СНГ гIуцIулеб букIараб куцалъул. Бани гьеб? ГьабсагIатги хIалбихьулеб буго гьелда сверун цо-цо галаби гьаризе. Гьеб цолъи бугин абизе дидани кIоларо. Гьеб букIинцин ракIалде щоларо гIемерисезе. Советияб Имерия цIигIуцIизе гьез хIалбихьулеб батани, гьеб хIалбихьиялъ кинабгIаги хIасил кьолеб гьечIин абила дица.\nЕвразиялъул цолъи, Таможенияб цолъи - гьел гьединалго хIалбихьиязда гъорлъ рехсезе бегьулеб батила. Амма гьезда гъорлъ рукIинаришха экономикиял, политикиял ва цогидал интересал. Гьелде тIадеги жубазе ккеларищха жиб-жиб улкаялъул жидерго интересал гьелда гъорлъ рукIинги. Амма гьединал цолъиязда гIахьаллъулел улкабазда кIочон батила, империялда гъорлъ гьел колонияби рукIунеблъи.\nИмперияз кидаго гIадамал гьабула жибго чияр территорияби росун жидерго гIорхъаби гIатIилъизарула. Жиндирго асар гьабун жиндирго къагIидаби тIад чIезарула. Гьеб кидаго букIараб жо ккола. Гьеб киналдаго нахъ буго политика, геополитика, экономика, аслиял интересал ва цогидаб.»


Дамаскалда Ярмук абураб мархьиялда вакъун хун вуго 128 чи\nСириялъул хIукуматалъул къуватаз сверун ккун бугеб жидерго бакIаздаса лъутизе ккаразул Дамаскалда бугеб Ярмук абураб мархьиялда вакъун хун вуго бищун дагь босун 128 чи.\nГьединаб информация кьолеб буго жиндирго цIияб докладалда Amnesty International абураб халкъазда гьоркьосеб инсанасул ихтиярал цIунулеб гIуцIиялъ.\nСириялъул нухмалъиялъ оппозициялъул рахъ ккурал ракъиялде ккезари хIалтIизабулеб буго ярагъ хIисабалдайин, лъазабулеб буго гьеб гIуцIиялъ.\n«ГIадамал гьабигун кутул кванаялде ккезарун руго. Квен балагьизе къватIире рахъарал гIадамал чIвалел руго снайпераз. Гьединаб ахIвал-хIал Ярмукалда буссун буго гIадатияб ишалде» - ян лъазабун буго Amnesty International гIуцIиялъул ГIагараб Машрикъалъул бутIаялъул бетIер Филип Лютерица.\nСириялъул президент Башар Асадил режималде данде чIарал оппозициялъулал гьеб кварталалде жанире рачIун рукIана 2012 соналъул ахиралда. Гьелъие гIоло палестинаялдаса лъутараз гIумру гьабулеб Ярмук буссана захIматал тунка-гIусиязул аренаялде.\nГражданиял гIадамазе гуманитарияб кумек гьабиялъе квал-квал гьабунгутIиялде ахIулеб резолюция тасдикъ гьабуна араб моцIалда Цолъарал миллатазул гIуцIиялъул ХIинкъигьечIолъиялъул мажлисалъ. Амма гьабин абулеб куцалда ахIвал-хIал хисиялъе багьана гьанжеги гьечIо.


Дагъистаналда ахираб заманалда гIемерлъун руго палихъаби ялъуни халкъияб медицина гьабулел гIадамал чIваялъул хIужаби. ГьатIан къоялъ къаси Буйнакск шагьаралдаги ккана гьединаб лъугьа-бахъин. Нижер мухбир Ражабов Рамазаница гIатIидго бицунеб буго гьеб лъугьа-бахъиналъул хIакъалъулъ ва хIалбихьулеб буго щай палихъаби чIвалел абураб суалалъе жаваб батизе.\nПалихъаби чIваялъул хIужаби къанагIаталлъун кколаро Дагъистаналда. Ахирал соназда зама-заманаялдаса информалатаз лъазабула иргадулав палихъан ялъуни халкъияб медицина гьабулев чи чIванилан, лъукъанин ялъуни хIинкъизавунин. ГьатIан къоялъ къаси Буйнакск шагьаралда щалали чIезаризе кIвечIел гIадамаз чIвана жаряхI Къурбанов МухIамадрасул. Шагьаралъул полициялъ лъазабухъе, такъсирчи рокъове вачIун вуго сах гьавизе вачIунев гIадин ва рокъове щварабго чанго нухалъ таманчаялдаса халкъияв тохтурасдаги речIчIун вахчун вуго. ЦIех-рехалъул комитеталъ лъазабухъе, такъсиралда хурхун уголовияб хIалтIи гьабун буго.\nМоцIалъ цебе, Дербент мухъалъул Сабнова росулъги гьелдаго релълъараб лъугьа-бахъин ккана. Республикаялда лъалев жаряхI Яшар ХIасановасул рукъалде кьвагьдана щалали чIезаризе кIвечIел чагIи ва гьесул рукъалда кьвагьулеб алат дализабуна. «Кавказский узел» сайталъ лъазабухъе, рехсарав местIерасухъе сах гьаризе унаан Дагъистаналъул гIемерал хIакимзаби. Гьесие щибниги ккечIо.\nГьединабго хIужа ккана араб соналъул октябралда Хъумторхъала мухъалъул Учкент росулъ. Гьенив чIвана халкъияб медицинаялдалъун гIадамал сах гьарулев вукIарав 60 сон барав ХIажиев ИсмагIил. Номерал гьечIеб машинаялда вукIарав лъабгояс рокъореги рачIун таманчаялдаса речIчIана гьесда. Гьел гурел цереккунги гIемер ккана гьединал лъугьа-бахъинал, амма цониги такъсир рагьун гьечIо.\nКинаб бугеб гьел гIадамал чIваялъе гIилла, щай гьел чIвалел ва бугищ гьез гьабулеб ишалъул исламалда дандеккунгутIи абурал суалал кьуна нижеца I5 соналъ Шамалда цIаларав гIолохъанав гIалим МухIамадов Шамилие.\nМухIамадов Шамил: «Халкъияб медицина гьабулелинги абун, жидеца цо щайтIабазда хурхарал чагIи руго хIакъикъаталдаги. Исламалда рекъон кин гьабизе кколеб абун цIехани, буго «рукъя» абураб бичIчIи. Гьелъул магIна ккола Къуръаналъул аяталги цIалун инсан сах гьави. Мисалалъе, кьучIаб хIадис буго Аварагасул чIужу ГIайшадаса бачIараб. Гьелъ авараг унтарабго гьесда тIаде цIалулел рукIун руго къуръаналъул аятал гьев сах гьавиялъул мурадалда. Цоги нилъеца «рукъя» абула женаз ккурав чиясда тIаде Къуръаналъул аятал цIалиялда. Гьебги данде ккола исламалда. Амма руго цо-цо чагIи, кинабгIаги Къуръанги гьечIого, батIи-батIиял, жидецаго ургъарал жалги гьарун, жинца гIадамал сах гьарулел ругилан сихIру хIатIизабулел. Гьединав чиясда божулев чиги капурлъулев вуго, божичIого гьадинго гьесухъе арав чиясулги кIикъого къоялъ бараб как къабуллъуларин буго хIадис».\nИзну гьечIого яргъидгIуцIараз рагъ лъазабун буго палихъабазда, амма халкъияб медицина хIалтIизабулел местIерал чIваялъе гIилла рехсезе кIолеб гьечIо лъиданиги. Дагъистаналъул пачалихъияб университеталъул философиялъул кафедраялъул профессор Саидов Садикъица бицухъе, изну гьечIого яргъидгIуцIараз кидаго кIудияб кIвар кьолеб буго Аллагь цо гьавиялда ва гьел чагIаз гьабулеб ишалъулъ гьезда ширк бихьулеб буго ва кIудияб мунагьлъун рикIкIунеб буго. Гьеб сабаблъун чиясе чIвай къотIизе хIукмуги шаргIияб пачалихъалъул султIнас гурони кьезе бегьуларин рикIкIунеб буго гIемерисел диниял церехъабазин бицана рехсараб суалалда тIад гIемер соназ хIалтIарав гIалимчияс.


РакIалде щвезабила, цодагьалъ цебе Дагъистаналъул амирин жинда абулев Абу-МухIамадицаги Шамилхъалаялъул секторалъул амирин жинда абулев Агъач-аулалдаса Абу-МухIамадицаги «Исламияб пачалихъилан» абулеб радикалияб исламияб къукъаялъе ритIухълъиялъул гьа бана.\nИнтернеталда лъураб видеороликалда гьез абуна жидеца рахъ кколеб бугин «Исламияб пачалихъалъул» цевехъанасул ва жал ралагьун чIун рукIанин «Имарат Кавказалъул» цевехъанас байгIат кидадай гьабилебян. Жидеда бичIчIулеб гьечIин Кебековас жеги гьа бачIебали, абуна гьез. Абу-МухIамадица тIаде жубана, «Имарат Кавказалъул» буюрахъал жинца тIокIал тIуразе гьечIин. Ноябралда «Исламияб пачалихъалъе» гьединабго байгIат гьабуна Хасавюрталдаса рохьилазул къукъаялъул цевехъан Сулейман ЗайлангIабидовасги.\nЖиндирго видеожавабалда «Имарат Кавказалъул» цевехъан Кебековас абулеб буго Абу-МухIамадица «Исламияб пачалихъалъе» гьа бан батани, Сириялде ине кколин гьев.\nДагъистаналъул амирлъун Абу-МухIамад тIокIав кколарин, лъазабуна Кебековас ва цIияв амирасул цIар тIатинабуна. Гьев вуго Унсколо мухъалдаса Саид ГьаракIунисев. Кебековас гьединго абуна «Имарат Кавказалъул» рахъкколезе жинца гьукъулел ругин Абу-МухIамадгун бухьенал.\nДагъистаналдаса рохьилаз «Исламалъул пачалахъалъе» байгIатал гьарулел руго, амма «Имарат Кавказалъ» «Аль-Каидаялъул» рахъ кколеб буго. Жибго «Исламалъул пачалихъ» «Аль-Каидалъул» кумекалдалъун баккараб гIуцIи буго. Амма «Аль-Каидаца» гьаб соналъул байбихьуда лъазабуна «Исламияб пачалихъгун» бухьенал жидеца хвезарулел ругин. Гьелдалъун Шималияб Кавказалда букIине бегьулеб конфликт хIалуцинабизе бегьула цоцада дандечIерал гьел гIуцIиязул рахъкколел регионалда рукIиналъги.\nГьанибго тIаде жубала, Кебековас, «Имарат Кавказалъул» цевехъанлъун вахъараб мехалъ, лъазабуна, жиндир рахъкколез ва жиндие мутIигIаз Шималияб Кавказалда гIадатиял гIадамазде данде терактал гьаризе гьечIин ва руччабазе рохьилазул кьерда лъугьине гьукъулеб бугин.\nКонфликтаздехун бугеб Кебековасул бербалагьи «Исламияб пачалихъалъул» принципалгун дандекколареблъун бугин абизе бегьула. «Исламияб пачалихъ» дуниялалдаго лъалаан вахIшияб методазул гIуцIилъун. Гьеб гIуцIиялъул рахъккун рагъизе Шималияб Кавказалдаса чанги чи ана.\nБатIи-батIиял информалатаз лъазабун букIана Сириялъул оппозициялъул рахъккун рагъулел ругин гIемерал кавказалъулал. Азарго кавказалъулав гъорлъе унев батальон гIуцIун бугин, хъван букIана NewsRu.com информалаталъ. Цо-цо экспертазул баяназда рекъон, Сириялда жакъа къоялда рагъулел руго Россиялдаса 2 азарго чи, гIемерисел кавказалъулал.\nРоссиялъул хIукуматалъ рахъкколеб буго Сириялъул официалияб хIукуматалъул. Цодагьалъ цебе Россиялда цIияб къанун баккана. Гьелда рекъон, цогидал улкабазда ругел конфликтазда гIахьаллъулел россиялъулазе тамихI гьабизе буго гьел Россиялъ рахъккураб официалияб хIукуматалде данде рагъулел рукIун ратани. Сириялъул оппозициялъул рахъалде рагъулел рукIарал цо-цо дагъистаниял тIадруссун хадур низам цIунулез ккуна ва диваналде кьуна гьезда хурхун рагьарал такъсир гьабиялъул ишал.\nПолитолог Алексей Малашенкоца абуна «Эркенлъиялъе» Кебековасул лъазабияз рохьилазда гъорлъ конфликт баккизабунин.\nАлексей Малашенко: «Ахвал-хIал халуцинабизе бегьула гьел лъазабияз. Кебековас цIияв амир тана ва амирасул хIакъалъулъ батIаго лъалеб жо гьечIо. Гьединго Дагъистаналъул рохьилал гьанже тIубанго кIийиде рикьанин абизе бегьула. Цоял цIияв амирасда хадур ина, цогидал Абу-МухIамадгун чIела. Рохьилазда гьоркьор раккине ругел суалал кин тIуразе ругел бичIчIизе захIмалъулеб буго. Абизе бегьула конфликталъул перекрестокалда ругин гьанже».\nАхиралда тIаде жубала, «Исламияб пачалихъалъ» сентябралдаго Россиялъул президент Владимир Путинида лъазабуна Сириялъул хIукуматалъе кумек гьаби течIони жидеца Шималияб Кавказалда рагъ байбихьизе бугин. Экспертазул баяназда рекъон, Шималияб Кавказалда рагъулал провокациял гьаризе «Исламияб пачалихъалъе» кIвезе гьечIилан абураб жоялда божи дагь буго, щайгурелъул гIеб гIуцIиялъул рахъкколел гIемерлъулел руго рохьилазда гъорлъ.


Канназул кинофестивалалде "гIунтIана" дагъистаниясул фильм\nМахIамад Гъазиев кино бахъулеб бакIалда\nГьал къоязда лъана Дагъистаналдаса кинорежисер МухIамад Казиевасул "Кровь" абураб фильм исана Франциялъул Канны шагьаралда тIобитIулеб халкъазда гьоркьосеб кинофестивалалда бихьизабизехъин букIин. Гьелде щвезегIан цониги Дагъистаналдаса режисерасул хIалтIи гьенинаб тIадегIанаб даражаялъул фестивалалда бихьизабун букIинчIо.\nЦебегIан 23 сон барав гьев режисерас жиндирго эмен хъвадарухъан ва сценарист Шапи Казиевасул сценариялда рекъон Имам Шамилил хIакъалъул кIигониги документалияб фильмги бахъун букIана. Канныялда бихьизабизе бугеб гьеб фильм сундул хIакъалъулъ бугеб, гьединал фестивалазде фильмал кин ритIулеб, Дагъистаналда кинематография цебетIезе ккани щиб камун бугебали бицана МухIамад Казиевас «Эркенлъи» радиоялъулгун букIараб гара-чIвариялда.\nЭР: МухIамад, сундул хIакъалъулъ бугеб дур гьеб «Би» йилан абураб фильм?\nМухIамад Казиев: «ГIадатияб сюжеталда рекъон бахъараб фильм буго гьеб. Москваялда аскIоса гIебеде унеб автобусалда рекIун руго батIи-батIиб гIелалъул, миллатазул, ригьалъул гIадамал. Нухда унаго гьезда гьоркьоб миллатлъиялъул суалазе гIоло конфликт ккола. Масала, автобусалъур ругел гIурусалги гьенивго вугев Эфиопиялдаса васги дагIбадилел рукIуна Александ Пушкин лъил шагIир кколевин абун.\nПушкинил кIодоэмен эфиопиялъулав вукIин киназдаго лъалелъул. Гьедин щивас жидедехунг цIалев вукIуна гьев шагIир. Гьединал цойгидал суалалги рорхулел рукIуна гьез. ГIаммаб къагIидаялъ гьеб фильм гIадамазул лъикIлъиялъул хIакъалъулъ бугин абизе бегьула.\nГьениб бихьизабулеб буго тIаде балагьун гIадамал батIи-батIиял рукIаниги гIаммаб ишалъе гIоло, лъие букIаниги кумек гьабизе ккани гьел сундухъго балагьичIого цолъизе хIадурун рукIунеблъи. Гьеб автобусалъул мисалалда дунял ва хасгьабун Россия бихьизабулеб буго дица. Щай гурелъул нилъер улкаялда руго гIемер батIиял миллаталги, гьезул щибазул буго жидерго хаслъиги».\nЭР: «Мун москваялда гIурав чи вугелъидал гьеб миллатчилъиялъул проблемагун дандчIванищ мун ?\nКазиев МухIамад: «Дие талихI кканин абизе бегьула, гьеб миллатчилъиялъул проблема дида дандчIвачIо. Гьеб проблема гьедин цIакъ бугин Россиялдайилан кколаро дида. Дир пикруялда рекъон гьеб кинабго пропагандаялъ багъаризабулеб буго. Масала, цониги батIи-батIиял миллатазул гIадамал гъорлъ ругеб такъсир кканани, хас гьабун гьезул миллаталде кIварги кьун, гьеб ишалда сверун ахIи-хIур бахъинабула.\nГьел миллаталъул гIадамаз лъикIал ишал гьаруни гьелде кIвар кьолев чи вукIунарин абизе бегьула. Масала, дагъистаналдаса спортсменаз бухIулеб трамваялъуса гIадамал хвасар гьариялъул хIужаялъул я телевидениялдасан бицинчIо, я гьелъул хIакъалъулъ журналистазги хъвачIо.\nАмма цосина нилъерал кир рукIаниги рагъун ругони, яги гьез лъихъа букIаниги телефон бахъун бугони кIванагIан квешаб рахъалдеги цIцIан бихьизабула ва киса-кибего тIибитIизабула гьеб информация. Гьедин букIаниги дида гIумруялда жаниб миллатчагIи дандчIвачIо, пропагандаялъ щиб абуниги гIадамазул цоцазулгун лъикIал гьоркьоблъаби рукIуна. ЛъикIав чиясул миллат цIехоларелъул».\nЭР: «Лъил гIарцуде бахъараб фильм, гьеб ишалъе пачалихъалдасан кумек щвезе хIалбихьарабищ дуца?\nМухIамад Казиев: «Дирго гIарацги хвезабун бахъана гьеб фильм. Гьеб букIана дир тIоцебесеб художественнияб фильм. Жиндица Канныялъул фестивалалде битIизе фильм бахъулеб бугин абун инвесторазде аскIове гIолохъанав режисер вачIараб мехалда гьезул божилъи букIунаро гьесда.\nХасго Россиялда къокъал фильмаз хайир кьоларин абизе бегьула. Бизнесменаз гIарац кьезе ккани гьезул ракIчIун букIине ккола фильм гIадамаз къабул гьабиялда. Гьанжеялдаса хадуб дие инвесторазухъа гIарац балагьизе бигьаяб букIуна, щай гурелъул дир фильм гьеб фестивалалда бихьизабуна ва гьелда сверун ахIи-хIурги бахъана.\nДир гьелда тIад хвараб гIарац нахъбуссинчIониги хадубккун букIине кколедухъ халатаб лъикIаб фильм бахъизе кумек щвезе бугин дие гьеб къокъаб фильм сабаблъунилан абизе бегьула. Дир анищ буго Дагъистаналъул хIакъалъулъ фильм бахъизе».\nЭР: Кин гьеб фестивалалда гIахьаллъи гьабун бажарулеб, кин гьенире фильмал ритIулеб?\nМухIамад Казиев: «Исана гьеб бигьа гьабун буго фестиваль гIуцIараз. Цебе гьенире DVD дискалдаги рахъун ритIизе кколаан фильмал. Гьел гьенире щвелищ щвеларищалиги лъалароан. Гьанже интернеталдасан ритIизе бегьула гьел фильмал, гьединлъидал исана гIахьалчагIазул къадарги гIемерго цIикIкIун буго. Исана I0 азаргоялдасаги цIикIкIун чияс гIахьаллъи гьабуле буго гьениб.\nЭР: Дуца Дагъистаналъул хIакъалъулъ фильм бахъизе бокьун бугин абулеб буго, кинаб фильм букIине бугеб ?\nМухIамад Казиев: «Дие Эмиль Кустурицал къагIидаялъ бахъизе бокьун буго Дагъистаналъул хIакъалъулъ фильм. ГIадамазул рекIее асар гьабуледухъ дагъистаниязул гIумру, гьезул пикраби, гьоркьолъаби рихьизаризе бокьун буго дие.\nДагъистаналъул кинематографалдехун кинаб бербагьи бугебилан цIехараб мехалда МухIамадица абуна республикаялда гIезегIан бажари бугел гIолохъаби ругила. Гьезул цо-цояз лъикIаб даражаялда анимацияги, къокъал фильмалги рахъулилан.\nДагъистаналдаги киса-кибего гIадин кинематограф цебетIезе ккани гIарац къваригIунила, гIолохъанал режисеразе гьеб гIарац балагьи кIудияб проблема бугилан. Кин букIаниги фильм бахъизе бищун цебе гъира букIине кколилан, гъира бугони дагьа-макъаб гIарацги тIадхвезабунги кино бахъун бажарулилан абуна режисерас.\nКино: "НухI" ва "Халкъазул гьудуллъи" цоязе ракIалъе гIун гьечIо\nА. Звягинцев: "Дун тамашалъизавуна "Левиафан" бахъизе нухмалъиялъ кумек гьабиялъ".\nКино дида бихьичIо, амма дица гьеб какулеб буго...\n«Ленфильмалъул» Шамил имамасда релълъарав вукIинадай?\nИмамасул Иван гьавулеб кино ва цIиял "тарихчагIи"


Дица "Кандидат наук" абураб ц1ар диего балагьараб куц. - Мои статьи - Каталог статей - Авар мац1алъул ва адабияталъул муг1алимзабазул сайт\nСуббота/Шамат, 21.04.2018, 18:14\nДица "Кандидат наук" абураб ц1ар диего балагьараб куц.\nЦо г1елмияб ц1ар гьеч1ого рекъон гьеч1ила мунилан к1алъан вач1ана Х1асанбеков Шамил рогьалил г1ужалъ. К1иго нухъалъ Х1асанх1усеновасцин "гений" вугин нуг1лъи гьабурав дудаса гьелъие мустах1икъав щивила вугев.\nДунги гьеч1ищха "За любой кипиш, кроме голодовки" абураб къануналда рекъон г1умру гьабулев чи, Авантюристиланги абула цо-цояз гьадинал чиязда. Кваналел ратаралъул кванала. Рагъулел раталъул вагъула, х1алт1улел ратаралъуб х1алт1ула. Гьекъолел ратаралъул.... гьекъолеб бак1алде ах1уларо дун гьаз, ах1аравани гьебги бажарулаан дихъаса.\nСапар бухьана тахшагьаралде г1елмияб ц1аралда нахъ.\nЦин гьединал ц1арал щваразда гаргардана, щиб гьабизе кколеб кандидат вахъинеян.\nГ1елмияб ц1ар щолеб раг1ула, унгоги цо сунда бук1аниги т1адч1ун, гьелда т1ад х1алт1и гьабун гуроха. Гьасул цо пикру босун, цогидасул цогидаб босун, цо х1алт1уда жанире гьел киналго чияр рикъарал пикраби данде гьарун. Жиндирго пикру бат1аго х1ажатго раг1уларо кандидат вахъине. Х1ажалъулеб буго ц1огьоди, чияр пикраби рикъизе лъай, ва дагьал шагьи-кепкал.\nЛъазабуна росдада, росулъе газ бачине г1арац бак1ареян. Бак1арана. Пакетал ц1ун гьеб г1арацги босун Назимги вач1ана (бащадаб жиндиего тун батила гьениса х1алихьатица). Гьебги босун дун гьанжеги шагьаралде. Щвана ДНЦ РАНалъул рагьдухъ. Дица чидар рикъарал пикраби хъвараб х1алт1иги кьуна гьенибе, г1арцул ц1урал пакеталги кьуна. Хадубги дида нахъ гьенивего цо-к1игойгиявги ц1азе раг1иги кьуна.\nГьа, гьале гьанже дун кандидат наук ккана.\nДунни г1абдал вук1ана, мисалалъе босани Мах1мудил х1акъалъулъ диссертация хъвазе ккани, цин Хъах1абросулъег1аги щвезе кколин. Ялъуни тарихияб х1алт1и гьабизе ккани, архивал тирун гьелда т1асан материал балагьизе ккелин.\nХ1ажатго бук1ун гьеч1о! Чидар пикрабиги х1алт1абиги рикъизе лъани г1олеб бук1ун руго...\nГьединлъидал дицаги зарал бук1инарин цоги ц1арги балагьун тана "Заслуженный мучитель РФ" ян абурабги.\nКатегория: Мои статьи | Добавил: weux (01.05.2016)


Книга 1. Фессалоникийцам Cтих 9 | Параллельные места\nК Галатам 4:8\n1. Фессалоникийцам 2:1\n– Ле, гІадамал! Нужеца гьабулеб щиб? Нужго гІадинал гІадамал руго нижги. Ниж нужехъе рачІун руго Рохалил хабарги босун. Гьеб нужер расги пайда гьечІеб динги рехун тун, зобал-ракьал рижарав, ралъадал рижарав ва гьенир ругелщиналги рижарав хІакъав Аллагьасде руссайилан абизе рачІун руго. Нужедайин абуни, доб мехалда Аллагь лъалев вукІинчІо, – гьересиаллагьзабазе лагълъи гьабулел хутІун рукІана нуж. Нужедаго лъала, вацал, ниж гьенире рачІин гІадада ккечІеблъи.


Дунял, Январь 01, 2013\nВатIанилан ахIарабила хIанчIицаги\n«Ахираб заманалда Сириялда унеб бугеб тунка-гIусиялъул ва рагъул хIасилалда битIахъе кIиго цIадул балагьалде гьоркьоре ккараллъун рикIкIине ккола Россиялда хIурият бахъилелдего ва гьеб бахъун хадуб Дагъистаналдаса Шамалъул ракьалде гочаразул наслаби.\nЦолъарал штатазул Провинденс шагьаралъул нухлол полициялъулав Тони Лепорел жиндирго къагΙидаби руго транспорталъул хьвадиялда низам цΙуниялъул хΙалтΙуда. Гьесул "Копасул кьурди" машгьурлъана гьениб чанго цоналъ цебе. Гьесул руго цогидал къагΙидабиги.\nХалкъазда гьоркьосеб инсанасул ихтиярал цΙуниялъул къо\n10 декабрь ккола Халкъазда гьоркьосеб инсанасул ихтиярал цΙуниялъул къо. Гьединаб къо календаралде босана 1948 соналда Цолъарал миллатазул гΙуцΙиялъул Генералияб Ассамблеялъул хΙукмуялда рекъон, «Инсанасул ихтиярал цΙуниялъул киназего гΙахьалаб декларация» къабул гьабиялда хурхинабун.\nАнкьил тlаса рищарал суратал. Декабрь 3-9\nДагъистаналъул мугьажиразул ахIи\nСириялда гражданияб рагъ багъараралдаса кIиго лъагIел сверулеб буго. Гьеб заманалда жаниб улкаялъул президент Башар Асадил аскаразда ва дандечIаразул боязда гьоркьор гIемерал рагъал ккана, кIиябго рахъалдасан анцIаза-азар чи чIвана.\n27 ноябралдаса байбихьун чанго къоялъ БахIрейналъул тахшагьар Манамаялда тIобитIараб Къуръан цIалиялъул тIолгодунялалъул къецалда тIоцебесеб бакI ккуна Дагъистаналъул ЦIияб Костек росулъа 14 сон барав Билал ГIабдулхаликъовас.\nАмерикаялъе иммигрантал къваригІун руго, амма махшел бугел...\nЦолъарал штатазул Вакилзабазул палатаялъ тасдикъ гьабуна америкаялда гІумру гьабизе рес кьолеб Гринкардаялъул лотереялдаса инкар гьабиялъул къананулъул проект. Гьеб къануналда буссине букІиналда хурхун щаклъи загьир гьабулеб буго цо-цо политиказ. Гьелда сверун бахІсал халат рахъине ругин хадусеб соналдагиян, риккунеб буго гьез. Гьедин бицунеб буго ЭР-лъул мухбир Ричард Солашил макъалаялда.\nПарижалда бихьинцIуязе какирукъ\nПарижалъул сверухълъиялда рагьун буго жалго жидецаго бусурбабилъун рикIкIунел бихьинцIуязе какирукъ. Франциялъул бусурбабазул рухIанияз гьеб проект какулеб буго.\nГIарцуца талихI борцунаро\nЦебесеб къоялъ нужер букIараб щуго лъикIаб ва щуго квешаб эмоция рехсезе кIолищан абураб суал кьун буго «Гэллап» абулеб жамгIияб пикру лъазабиялда сверун америкалъул институталъ дунялалъул I50 улкаялда гIумру гьабулел гIадамазе. Киналха рукIарал гьеб цIех-рехалъул хIасилал?\nГерманиялъ ГIумаханов Россиялъухъе кьуна\n13 ноябралда Германиялдасан Россиялде вачун вачIана ГIумаханов ХIабиб. Гьесде гIунтIизабулеб буго 2009 соналда Хасавюрт мухъалъул нухмалъулевлъун вукIарав Алхаматов ГIалимсолтан чIваялъул гIайиб. ХIабиб ккола Хасавюрт шагьаралъул мэр ГIумаханов Сайгидпашал вацасул вас.\nПерсиялъул лъел квачΙалда ккун буго инцидент\nЦолъарал штатаз лъазабуна, ираналъул рагъулаб авиациялъ хΙалбихьанила гΙадатияб къагΙидаялда Персиялъул лъел квачΙалда хал гьабулеб букΙараб жидер дрон, ай, пилот гьечΙого боржунеб аппарат кьвагьизабизеян. Инцидент ккун буго нейтралияб зонаялда ираналъул гΙорхъабазда аскΙобеххун.\nОбамае щвана байбихьараб лъугΙинабизе рес\nБарак Обама вищана иргадулаб ункъго соналъе Цолъарал штатазул президентлъун. Гьес гьаркьал кьолезда лъазабуна, жиндие бокьун бугин 2008 соналда байбихьарал ишал рагΙалде рахъинариялъе шансал щвезейин. Гьел ишал хурхарал ругин накабазде кколеб букΙараб миллияб экономика чΙаголъизабиялда, банкалъул реформабазда, климат хисиялда ва сахлъи цуниялда сверун тадбиразда. Китайялъ, Ираналъ, Афгъанистаналъ, Россиялъ ва Азиялъулгун Парахатаб океаналъул регионалъул улкабаз гьанже америкаялъул рищиязул хΙассилазде балагьун гΙуцΙулел буго жидерго планал абун бицунеб буго жиндирго макъалаялда ЭР-лъул мухбир Гьизер Майерица.


ХIарщулъ къан ругел машинабиги нухлул рагIалда эхетарал гIадамалги\nНилъ кинаб гIасруялда ругониги, бокьараб заман рагьдухъ рещтIаниги, нухазул суал, ригъарал ругънал кинигин, кидаго хутIулеб буго аслияблъун. Хашал нухал рукIин лъугIулареб бетIер унти буго бокьараб муниципалияб гIуцIиялъул бетIерасеги.\nБабаюрт мухъалда бугеб ЦIумада районалъул Шава росулъе унеб нух буго гьабсагIат бихьизе нечараб хIалалда. 1970 соналдаго бахъараб шагьранух букIаниги, гьенибе жеги хъил киса гурин тIолеб, букIине кколедухъ ва киса-кибего чабахцин бан гьечIо.\nГрайвералъухъ балагьун салиги, салуда гурхIун цIадги чIечIо\nХIарщулъ къан, церехун рорчIизе ресги гьечIого ругин гьенисан хьвадулел машинабигиян бицана «ХIакъикъаталъе» Шаваялда гIумру гьабун вугев ЦIумада райсобраниялъул депутат ИсмагIил ГъазимухIамадовас:\n- Бащдаб гIасругIанасеб заман аниги, лъабго-ункъо болжал ун буго гьеб нух букIине кколедухъ къачIачIелдаса. МоцIалъ цебе, декабралъул анцIабилел къоязда, жамагIаталъ гIарацги данде рехун, нижецаго гьабун букIана гьениб хIалтIи.\nРосу бихьулеб бакIалде щвезегIан бугеб нухлул цо бутIа къачIан букIана Бабаюрталъул ДЭПалъ (нухал къачIалеб идара) ахирал соназда. Жидеца тIаде чабах (грайвер) базе букIине, гъоркье салиги бан къачIан тейин, росулъе жанибе щвезегIан бугеб нухлул гвендахарал бакIалин абуна гьез нижеда. Бана нижеца гьенибе салиги, батIи-батIияб техникаги бачун букIана гьенибе. ХIасил щибха ккараб? ДЭПалъ грайверги баччичIого, тIаде цIадги бан, салиги хIарщуде сверана, машинабиги гьенир къан хутIана, нижер хIаракатги гIадада ккана. ГIага-шагарго 500 000 гъурущниги букIана жамагIаталъ гьенибе бакIарун. Цо КамАЗ чабхил цIезе ккани, 13 азарго гъурущ къваригIуна. ЦохIо техникаялъе хIажатаб цIатари босизе харж гьабуна 200 000 гъурущ гIарац.\n«Безопасные и качественные федеральные дороги» абураб программа хIалтIизе лъугьана гъоркьиса республикаялда. Гьелда гъорлъ гIахьаллъи гьабизе хIалбихьичIищ нужецаян гьикъидал, ИсмагIил ГъазимухIамадовас квер хьвагIана, гьелда жаниб кIудияб сиясат бугин хIалтIулебиланги абун.\n- Къануналда рекъон балагьани, Шава росдал хъутан бугеб бакI ккола, аслияб куцалда, гочинабураб гIи-боцIуе бетIербахъиялъе бихьизабураб бакI. Ва гьезул тIалаб-агъаз гьабулел гIухьбуз яшав гьабун гурони, тIубараб росдаего гIумру тIамизе изну рагIуларо гьениб. Гьебги ракIалде щвезабун, нуж гьаниса тIуранго нахъе рахъинаризе кколин бичIчIизабуна нижеда тIадчагIаз. Гьаниса нахъеги гочинарун, гIумру гьабизе нижее санагIатаб бакI бугищха гьез хIадурун? РакIчIун абизе кIола гьечIилан. Доле Чачаналдаса нахъеги рахъинарун, ГIавухъ росдал гIадамал цIияб бакIалде гочинариялъул суалцин буго лъагIалабаз халат бахъунеб, - ан бицана И. ГъазимухIамадовас.\nБабаюрталъул ДЭПалъ къачIан буго росу бихьулеб бакIалде щвезегIан бугеб нухлул цо бутIа. ХутIараб 13 километралда машинаби хьвадун бажарулеб хIал гьечIо гьабсагIат.\nЖамагIаталъ бакIарараб гIарац гIечIо нухлуе, ДЭПги буцIцIун чIана\nШава росдал бегавул ХIажимухIамадов ГъазимухIамадица бачIинахъего байбихьана Бабаюрталъул ДЭПалде гIайиб гIунтIизабизе.\n- Дица гьезда цебего абун букIана, хасел тIаде гIунтIидал, гIазугун цIад халатбахъани, нухазул иш лъугIулин. РачIа хех гьабун, тадбир гьабизе бугин нухал къачIазе. Киса, гIинтIамичIо! 2017 соналда дирго хIаракаталдалъун 390 азарго гъурущги бакIарун къачIан букIана нух. 2018 соналъги бакIарун букIана 120000 гъурущ. 2019 соналъги бакIарана 200000-гIан гъурущ. Дица гьезда абулеб буго гIарац дица кьелин, баче техникаги, байбихье хIалтIудейин. Гьелъухъги гьез гIинтIамичIо. Араб кIиябго соналда жаниб гьез щибниги хIалтIи гьабичIо росулъе жанибе бугеб нух къачIаялъе, - ян бицана ГъазимухIамадица.\nШава хъутаналда гъорлъе унеб буго кинабниги микьго росу. ГIаммаб куцалда гьениб гIумру гьабулеб буго 3000-гIанасеб цIаракиялъ. Гьениб буго кIиго школа, чанго ясли-ах, больница ва цогидалги идараби. Микьабго росдал гIадамал жакъа хутIун руго нухлул рагIалда эхетун, къваригIелалъ МахIачхъалаялде ва цогидал бакIазде ине ресги гьечIого.\nФедералияб шагьранухдаса Шава хъутаналде буго 36 километр. 24-абилеб километралде щвезегIан къачIан букIун буго Бабаюрталъул нухазул идараялъ шагьранухлул цо бутIа. «Дирги гьезулги къотIи букIана 29 километралде щвезегIан гьезги къачIан, хутIараб анкьго километр дицаго къачIан лъугIизабизе. Амма гьебги гьез тIубазабичIо. Дица балагьараб чабахги буго гъунал гьарун нухде чIехьон. ХIарщуца гъанкъараб шагьранухги буго», - ян бицана хадубги ГъазимухIамад ХIажимухIамадовас.\nАмма ДЭП гIайибалъе мукIурлъичIо\nБабаюрт мухъалда бугеб ДЭПалъул нухмалъулесул заместитель АрслангIали ГIумаровас инкар гьабичIо ГъазимухIамад ХIажимухIамадовас жидедасан гIарз бахъулеб букIиналде. Нухал хIакъикъаталдаги чIунтун ругин абуна гьес. ГIицIго гьев разилъичIо жидеца щибниги хIалтIи гьабичIин ахираб кIиго соналда жанибилан Шаваялъул бегавулас жидеде гьабураб гIайиб-гъвелалда.\n- Гьел нухал тIубан тIаса квер босун танин нижецаян абураб баяналда дун разилъиларо. Гьаб моцIрол байбихьуда, январалъул анкьабилеб къоялъги букIана нижер техника гьениб хIалтIулеб. Амма нижер хIалтIул лъикIаб хIасил кколеб гьечIо, гьенибе биччалеб гIарац дагьаб букIиналъ. Мисалалъе, гъоркьиса гьенибе бихьизабун букIана 300-400 азарго гъурущ гIарац. Гьеб гIарцухъ букIине кколеб даражаялда нух къачIан бажаруларо, - ян бицана нухазул идараялъул вакилас.\nКъокъаб хIасил, АрслангIали ГIумаровас бицунелда рекъон, аслияб куцалда гьеб нух къачIазе ккани, хIажалъулеб буго гIисинаб чабах. Гьеб чабхил цIураб цо КамАЗ машина абуни гIолеб гьечIо нухлул цо километралде базецин.\nИсана соналда гьениб лъазабун буго тендер. Гьеб бергьани нух къачIан лъугIизабизе кIвеялде хьулги буго ГIумаровасул.\nШавадерилго гIадин, чIунтарал нухал ругел росаби гIемер руго жеги республикаялда. Хасго ЦIунтIа, ЦIумада ва гьелго гIадал, рикIкIадал ругел районазда гьел гIузраби анцI-анцI соназ руго халатрахъунел. Техникаялъцин гуреб, нанотехнологияз щулаго квелъ ккураб гьаб заманалда, нухал къачIалел гьечIо. Гьелъие бергьун гIемерал сурсаталги, бажари бугеб пачалихъ нилъер бугониги.\n«ХIакъикъат» газеталъ хадубккунги кIвар кьезе буго гьединал масъалабазде.\nДругие материалы в этой категории: « «Лъеда полоп гIадин гьелчелел» течIого...\tГIадлуялде цIаниги кантIилин кколаро »


Политковская чIваялда гIайиб гIунтIизабулезул адвокатаз ТIадегIанаб диваналде гlарза кьун буго\nРоссиялъул ТIадегIанаб диванаханаялде цебесеб диваналъул хIукмуялда тIасан гIарза кьун буго журналист Анна Политковская чIваялда гIайиб гIунтIизабулезул адвокатаз. Гьедин лъазабуна гьезул цоясул адвокат Алексей Михальчикица.\nАдвокатазул пикруялда, диваналъул данделъиял унаго хвезабун букIана гIайиб гIунтIизабулел цIунизе бугеб ихтияр ва, гьезул пикруялда, гIиллаго гьечIого гьа баразул коллегиялдаса нахъе гьавун вукIана чанго гIахьалчи.\nГьа баразул хIукму кьочIоеги босун, итни къоялда Москваялъул шагьаралъул диваналъ къотIун букIана Политковскаялъул ишалда сверун гIайиб гIунтIизабулев вукIарав щуявго жанив тIамизе хIукму. Гьезул кIигоясе\n- МахIмудов Рустамие ва Гайтукаев Лом-ГIалие - къотIун букIана гIумруялъго жанир тIамизе хIукму. Жеги лъабгоясе кьун буго туснахъалъул 12, 14 ва 20 сонал.\nПолитковскаялъул лъималазул хьул буго гьеб такъсир гьабизе тIадкъай кьурав чи жавабчилъиялде цIазе кIвезе букIиналда. Гьеб шартI тIубазегIан гьеб такъсир рагьараблъун рикIкIине гьечIо гьез. Гьедин абуна Эркенлъи Радиоялъе гьезул адвокат Анна Ставицкаялъ.\nАнна Политковская чIван йикIана Москваялда 2006 соналъул 7 октябралда жиндирго рукъалъул кIалтIа.


МахIачхъалаялда "Бищун лъикIав рахьдал мацIалъул мугIалим- 2021" къецалъул муниципалияб этап байбихьана » Ассоциация учителей аварского языка\n07 фев 00:20Цолъиялъул хIалтIи / Тадбирал\nМахIачхъалаялда "Бищун лъикIав рахьдал мацIалъул мугIалим- 2021" къецалъул муниципалияб этап байбихьана\n10 февралалда Мах1ачхъала шагьаралъул 11 гимназиялда байбихьана "Бищун лъик1ав рахьдал мац1алъул муг1алим- 2021" абураб къецалъул муниципалияб этап. Къецалда г1ахьаллъи гьабулеб буго бат1и-бат1иял миллатазул кинавниги 15 муг1алимас. Гьез т1оцебесеб къоялъ бицине ккола жидерго педагогикияб нухалъул, к1иабилеб къоялъ кьезе ккола дарс ва лъабабилеб къоялъ кьезе ккола классалъул саг1ат ва ц1унизе ккола проектияб х1алт1и. Х1асилал гьаризе руго рузман къоялъ. Муг1алимзабазе гьарула бергьенлъаби, къуват ва сабру.\nФестивалалъул хӏисаб-суал. Мух1амад Манапов, ДГПУялъул 1 курсалъул студент.Хунзахъ росу. Цолъиялъул хIалтIи / Блогал Баркула магIарулазда бергьенлъи! Лъазабиял Координаторазул иргадулаб данделъи.Пат1имат Къурбанг1алиева Гъизилюрт УО методист Блогал Барки. МухIидинова Баху Шамиловна, Авар мацIалъул Цолъиялъул нухмалъулей Лъазабиял Рекъа-решон ва битIа-бишун ккана Блогал


Миллатрал дянивсса арарду цIакь дуллан\nАвтор: Патимат Рамазанова · 02.02.2019\nЯнварьданул 30-нний премьерминистр Артем Здуновлул каялувшиврий хьунни ДР-лул ХIукуматрал батIаву.\nМуний ххал бивгьунни ДР-лий миллатирттал паччахIлугърал политика дузрайн дуккан давриву республикалул ишру бартбигьаврил органнал ва муниципал сакиншиннардал органнал хIалагьурттушиврул хIакъиравусса масъала.\nМу масъалалия хъунмур махъ лавхъунни ДР-лул миллатирттал политикалул ва диннал иширттал министр Татьяна Гамалейл. Мунил тIимунийну, му даврий ца яла агьаммур задачану хъанахъиссар АьФ-лул Дагъусттаннайсса ПаччахIлугърал миллатирттал политикалул стратегия бартдигьаврил бутIуву муниципал сакиншиннардал администрациярттащал системалийнусса хIала-гьурттушиву дузал даву. «Муниципал властьрал органнащал мюнпатсса хIала-гьурттушиву дузал хьуншиврул, 2013-2014 шиннардий циняв муниципал сакиншиннардащал кьутIирду чирчуну диркIссар республикалий миллатирттал дянивсса арарду цIакь даврил ва лядуккан даврил бутIуву.\nМува масъалалул хIакъираву ихтилатру бунни ДР-лул культуралул министр Зарема Буттаевал, ДР-лул информатизациялул, дахIаврил ва массовый коммуникациярттал министр Сергей Снегиревлул. ХIукуматрал батIаврий ххал бивгьунни цаймигу масъалартту.\nАкция «Окно Победы» прошла в Лакском районе\nВ Дагестане за прошедшие сутки выздоровело 31, а заболело 85 человек\nШколартту цIусса компьютердал дузал буллантIиссар\nСледующая публикация Награда за отличную учебу\nПредыдущая публикация Нюжмар дакIний лирчIунни…


«… Жалго щапаниги, нилъер щивасулъ Шамилил тIокIаб рухI хIалтIулеб буго»\nГъоркьанкьида МахIачхъалаялда магIарулал Миллияб библиотекаялде данделъун рукIана гьанжегIагар къватIибе бачIараб «Шамил имамасул кагътал» абураб тIехьалъул бицине.\nГьенир кьун руго имамас наибзабазухъе, росабазул жамагIатазухъе, диниял церехъабазухъе, гIалимзабазухъе, хIатта къватIиса пачалихъазул нухмалъулезухъе хъварал кагъталгицин.\nРуго, гIаксалда, гьез имамасухъе хъварал кагъталги. Масала, ГIусманиязул империялъул султан ГIабдулмажидил, Алжиралъул миллияв БахIарчи, рагъухъан, поэт ГIабдулкъадирил, курдазул шайих МухIамал ал-Ханил кагъатл.\nТIехьалда лъурал кагътал хъван руго 1836-1886 соназда. ГIарабалдаса магIарулалде гьел руссинаруна Дагъистаналъул ГIелмияб Централъул хIалтIухъан, МачIадаса МухIамад ШайхмухIамадовас.\nТIехь гIуцIана Дагъистаналъул Халкъияв поэт МухIамад ХIамзаевас.\nГьелъие консультантлъи гьабуна тарихчи ШагIбан ХIапизовас (Маркъо ШагIбанов), редакторлъи – ДНЦялъул хIалтIухъан АхIмад МуртазагIалиевас.\n«ТIехь басмаялда бахъун араб анкьида жаниб гIадамаз нижехъе интернеталдасан битIун бачIана къогоялдаса цIикIкIун гьединабго кагъат. Гьел малъичIого, жеги 200 кагъатги буго басмаялда бахъизе хIадурун. БукIаниги, гьари буго: Шамилида хурхарал кагътал кодор ругел чагIаз гьел нижехъе ритIеян. Копиял рукIанигицин гIелаан», - илан бицана ХIамзаевас.\nШагIбан ХIапизовасул рагIабазда рекъон, гьел кагътаз нилъее тIатинабулеб буго цебеккун нилъеда лъалеб букIинчIеб Имаматалда жанисеб ахIвал-хIал.\n«Цо пикруялде рачIинаризе захIматал чагIи руго нилъ, магIарулал. Чияр кIалдибе балагьуларел, нилъерабго гьабулел рукIунел. Гьединлъидал гьадавгунияв чиясул пикруги гIамал-хасиятги баччизе, магIарулалги данде гьаризе Аллагьас имамасе кьун букIун бугеб гьунар загьирлъулеб буго гьел кагътаздасан», - ин абуна МухIамад ШайхмухIамадовас.\nГьеб дандеруссиналда вукIана СагIудиязул ГIарабиялда вугев РФялъул Генералияв консул Багьавудин ГIалиевги.\nЖиндие гьеб тема кутакалда гIагараб бугин бицана гьес. Щайин абуни Шамилица туснахъ хIисабалда жидер доре (Багьавудин ккола ЦIумада районалъул Акнада росулъа) ритIулел рукIун ругила гIайиб ккарал (политзаключенные гIадал) гIадамал.\nГьединаб тайпаялъул тIехь данде гьабизе кигIан гIетI тIезе кколебалиги лъалин жиндаян абуна Багьавудин ГIалиевас. Цин бугони, кагътал данде гьаризе. Советияб заманалда гIадамаз, хIинкъиялъ, кьолеб букIинчIила лъихъениги жидерго архив. Гьанжени кьолеб бугила.\nКIиабилеб масъалалъун гьес рехсана таржама гьаби: «Къираласулги хIажизабазулги официалиял дандчIваязда дица чанги гьабуна таржама. Амма гьал кагътазул таржама гьабизе дир кIвеларо. БитIараб бицине ккола. ГIарабалдаса магIарулалде руссинарурал гьел цIалулаго тамашалъун вукIана дун. Гьединлъидал гьеб ккола багьа гьечIеб хIалтIиги гьединабго тIехьги».\nИмам Шамилил цIар чорок гьабиялда данде чIараб тIехьлъунги толин жинца гьебиланги тIаде жубана Багьавудин ГIалиевас.\n«Дагъистан» журналалъул бетIерав редактор МухIамад БисавгIалиевасе асар гьабун бугоан 1867 соналъ Хъварщиса Загъалас Калугаялда вугев Шамилихъе хъвараб кагъаталъ, хасго гьелъул ахиралъ.\nГьадин абулеб буго гьениб:\n«Ва, дир хIурупал, нужгIаги ралагье дир вацасул гьумералъухъ, нижер бераздани гьев вихьизе рес гьечIелъул. Дида бугеб хIалги гьал дир хIарпаз ва гьал рагIабаз бицина дуда».\nИмам вихьизе Загъаласул букIараб гIащикълъи загьирлъулеб бугила Шамилица цIализе ругел гьел мухъаздацин гьесул жахIда ккеялдаса.\nГьеб тIехьалда тIад хIалтIарал ХIамзаевасеги, ШайхмухIамадовасеги, ХIапизовасеги, МуртазагIалиевасеги баркала кьолаго, БисавгIалиевас рехсана Расул ХIамзатовасул кочIолъа мухъал «… жалго щапаниги, нилъер щивасулъ Шамил тIокIаб рухI хIалтIулеб буго». Гьел чагIазги якъинго бихьизабулеб бугила Шамилил рухI жидер бидулъги чорхолъги хIалтIулеб букIин.\n(Суратал росана Миллияб библиотекаялъул сайталдаса)\nДругие материалы в этой категории: « Дон Хуанил ракIалдещвеязулъ «лезгинал»\tСагьада росу: тарихалъул цо-цо тIанчал »


ЦIулал устарасул накъишал » Официальный сайт газеты «ХIакъикъат» («Истина»)\nГлавная » Новости - ЦIиял харбал » ЦIулал устарасул накъишал\nЦIулал устарасул накъишал\nДобавил(а): Musa от 11-02-2014, 11:12\nРасул ХIамзатовасул цIаралда бугеб Миллияб библиотекаялда тIобитIана\nКазбек районалъул Гуни росулъа цIулал устар, Багьавудин Дадаевасул "Дир\nСалатавия" абураб выставка\nДагъистан кидаго машгьураб букIана прикладнияб искусствоялъул цебетIураб ракь хIисабалда.\nЦIулал тIагIалаби гьари ккола республикаялда ругел ва рукIарал махщелазул аслиязул цояблъун. Фабрикаялда гьабулеб цIулал къайи гIемераб\nбуго жакъа. Гьединлъидал, жидецаго цIулал тIагIелал гьарулел устарзабазул хIалтIабаз асар гьабула. Гьединазул цояв ккола Багьавудин Дадаевги. Гьесул эмен ХIажимухIамадги вукIана цIулал устар ва жиндирго махщалиде васги ругьун гьавуна гьес.\nЖакъа Багьавудинил хIалтIаби ратула Казбек районалда, МахIачхъала шагьаралда, Чачан Республикаялда рагьарал республикаялъулал ва районазулал выставкабазда. Абизе ккола, Багьавудинил къайиялда накъишал гIемерал гьечIо, гьесул тIагIелал ратIарахъизе лъалеб цоги хасаб гIаламат буго. Устарас хIаракат бахъулеб буго гIадатияб къагIидаялъ цебе киназго гьабулеб букIараб куцалда тIагIел гьабизе. Амма гьесул хIалтIаби цогидазда релълъарал гьечIо. Выставкаялда лъун букIана 800 батIияб тIагIел. Гьенир рукIана рукъалъул къайи, батIи-батIияб тайпаялъул бакIал, столал, бакънал рачунел алатал, этажеркаби, подставкаби, хъуби, сахIал, цIам балел жал, гъудал-гIучIал, хинкIбахъ, хIарччал ва гьел гурелги цогидалги тIагIелал. Багьавудинил киналго тIагIелал руго жакъаги рокъор хIалтIизаризе бегьулеллъун. Гьесул хIалтIабазулъ жубан буго цебесебги гьанжесебги заман. Гьединаб къайи искусствоялъул асарлъун ва заманалдасан унго-унгояб антиквариатлъун лъугьуна. Багьавудин Дадаевас бицана гIумруялъго гьеб махщел кодоб букIаниги, гIага-божаразе хIажатаб тIагIел-алат гьабун гурони, гIарцухъ бичизелъун хIалтIи гьабичIин. Выставкаялде рачIаразда Багьавудиница бихьизабуна цIулал алатал гьарулеб куц, жиндирго махщел. Гьенире рачIаразе кочIолаб сайгъат гьабуна "Арбабаш" фольклорияб ансамблялъги. Газета №: 5, от 7 февраль 2014г.\nКатегория: Новости - ЦIиял харбал, Общество - ЖамгIият\nЦеретIезе рес буго, къайи цIикIкIун гьабуни"Арбабашалъул" кочIол накъишал""Даимго хутIана мун нижер рекIелъ"Манаба МухIамадоваНекIсиял


Гюль-гюль-ГIали абураб хабалалъ бугин гьанжегIагар бекун батараб шайихасул заниян бицана ЭР-ялъе Дербенталдаса тарихчи ХIусенов ХIусенбалаца.\nГьеб буго нухлул ракьанда эхетизабураб цебегосеб зани, гIемерго кIудияб гьечIо гьеб. Гьенире зияраталъ гIемер чагIи рачIуна, хас гьабун шигIитал-руччаби. Зани бакьулъа бекун букIун буго. ЧIванкъотIун кида гьеб гьабураб, ЦIияб соналда цересел къоязищ, хадусел къоязищали лъалеб гьечIо. Амма шигIитал гьенире кидаго хамиз къоялъ унел руго, гьедин гьеб къоялъ батун буго гьезда гьеб бекунги.\nДербенталда гIумру гьабулев тарихчи ХIусенов ХIусенбалаца гьадин бицана гьелда тIасан ЭР-ялъе.\nХIусенов ХIусенбала: «Река-ракарал кескал дандеги ракIарун, седон руго гьеб заниялъул, цинги гIурччинаб кьералъ белъунги буго. Нухлул ракьанда лъураб, жибго жиндаго чIараб зани буго гьеб. Дербенталда цогидал бакIаздаги гIадин, масала, МухIамад аварагасул асхIабзаби рукъаралин рикIкIунеб Керхляр хабалалъ кидаго гIадамл рукIуна. Гьениб кинабго берда цебе буго. Гьаб занийин абуни цIуна-къай гьечIеб бакIалда буго. Дербенталда гIемер руго шигIитал – МухIамад аварагасул наслуялъул чагIийин абула гьезде. Гьенив вукъарав чиги дозул шайих вугин абула. Нусго яги нусидаса цIикIкIун соналъ цебе лъураб зани букIине ккола гьеб».\nГьеб пиша исламалда жаниб лъугьараб вагьабияб рикьиялъул гIадамаз гьабун батилин кколеб буго дербенталъулазда. Щайин абуни гьез рикIкIунарила хабалазде ун, заназе бетIер къули. Амма шигIитаз абула шайихасул хIурмат гьабун унин жал гьенире.\nКин батаниги, гьеб хIужаялъ кутакалда хIалуцинабулеб бугин гъоркьгоги лъикI букIинчIеб миллияб суалин бицана ЭР-ялъе цевехун рехсарав тарихчи ХIусеновас.\nГьедин азербайжанал руго гьал къоязда митинг гьабилилан.\nАбизе ккола чанго моцIидасан кIодо гьабизе бугин Дербенталъул юбилей. Амма цо-цо чагIи рази гьечIо гьелде хIадурлъулаго, мэр Имам Яралиевас тIадкъай шагьаралъул аслиял къватIал къачIазе кьеялда – Азербайжаналъул президентлъун вукIарав ХIайдар ГIалиевасулги, Пушкинилги, Буйнакскиясулги къватIал ккола гьел. НекIсияб Дербенталъул гIаламатлъун кколел магъалал абуни, жахIалго толел ругила. Шагьаралъул гIадамаз ЭР-ялъе бицана гьенир аслияб куцалда гIумру гьабулел ругин азербайжан миллаталъул гIадамалги, дагьа-макъалго турклъарал табасараналги.\nМагъалазда гIумру гьабулел азербайжаналъулаз рикIкIунеб буго Дербенталъул мэр миллаталъул рахъалъ лезгияв вугелъул, гьес жал, азербайжанал, ургъунго нахъе цун гьабулеб жо бугин гьеб. Гьале гьанже Шихсалах хабалалъ Сеида Мир-Гъафар агъа абулев чиясул хоб инжит гьабун батидал, тIубанго сабру лъугIанин абулеб буго азербайжан миллаталъул чагIаз. Гьелъ хIукму кканила митингалде рахъине. ЭР-ялъе гьелъул баян кьуна Дербенталдаса журналист ХанмухIамадова МухIамадица.\nХанмухIамадов МухIамад: «Азербайжаназ рикIкIунеб буго гьеб зияраталде квер борхун батидал, жидер тIубанго ццим бахъанин, гьеб бугин киса-кирго жал хIакъир гьари. Шагьаралъул нухмалъиялъ митинг гьабизе изну кьунгутIиги лъан, гьеб гьабизе ракIалде ккараз Дербенталъул администрациялда лъазабулебго гьечIо кир ва кида ракIаризе ругелали. Дир хIисабалда, гьеб букIине буго ракIалде ккараб бакIалде халкъ бакIарун гьабизесеб тадбир».\nЖидер ихтиярал хвезарулел ругин Дагъистаналда ругел азербайжаназ ахIи балелъул гьеб квеш букIуна Азербайжаналда ругел дагъистаниязда – магIарулал, лезгиял, цIахурал ккола гьел. Дагъистаналда гьезул ругел гIанасел ихтиярал Азербайжаналда жидер гьечIилан абула дагъистанияз.\nДербенталда парахалъи гьечIо


Тахшагьаралъул ричарухъабазе ракIалъе гIолеб гьечIо базар шагьар тун къватIибе бахъиялъул пикру.\nМахIачхъалаялъул нухмалъулев Муса Мусаевас лъазабулеб буго тIасияб соналъул тIоцебесеб моцIалдаса байбихьун тахшагьаралда ругел киналгоязде гIагарун базарал шагьар бахун къватIирехун гочинаризе ругилан. Амма базаралъул ричарухъабазул цIакъ рахIатхвезабун буго гьеб хабаралъ.\n2016 соналъул кIиабилеб январалдаcа байбихьун МахIачхъалаялда ругел базарал шагьар бахун къватIирехун гочинаризе ругилан лъазабуна 14 декабралда МахIачхъалаялъул мэр Муса Мусаевас. Гьел ккола цадахъго къайи бичулеб «ЦIумадисезул» абулеб базарги, Ирчи Гъазахъил къотIноб бугеб базарги, гьединго «Восточный» абулеб базарги.\nМахIачхъалаялда тезе рагIула кванил нигIматал ва пихъ мичI бичулеб кIиабилеб базар. ТIоцебе байбихьизе бугин ЦIумадисезул базаралдасаян лъазабуна Муса Мусаевас, щайгурелъул гьелда сверухъ бугеб сурат гIадан бицун божулеб хIалалда гьечIин. Гьениб автомобилазул халатаб читIир лъугьун кIудияб квал-квал кколеб бугин транспорт хьвадиялъе.\nГьеб базар нахъе бахъизе букIиналъул хабар цересел соназдаги букIана бицунеб, амма бицунеб букIун гурони гьеб хIукму рагIалде бахъинабун букIинчIо.\n«Эркенлъи» радиоялъ гара-чIвар гьабуна гьенир ругел ричарухъабазулгун. Гьезул цонигиязе рекIее гIун гьечIоан базар нахъебахъизе букIиналъул хабар. Гочинарилалде цебе цин чанго моцIалъ цебе жидеда лъазабизе кколарищилан абулеб бугоан ричарухъабаз. КIиабизе бугони жал нахъе рахъинарун гIолерищила, жидее хIалтIизе бакIалги чIезе гьарейилан.\nМахIачхъалаялдаса Иринал гьеб базаралда хIалтIулей йигелдаса гIемер сон буго. 15 соналъ цебе базар шагьаралъул кIалалде гочинабилелде, Дахадевасул къотIноб гьеб бугеб мехалъ гьенийги йикIун йиго гьей. Иринаца абулеб буго гьанжесаги базар шагьар тун къватIибехун гочинабуни гьеб тIокIаб хIалтIизе гьечIин, гIадамал гьадинги хIалицаго жидедаго яхIги гъун ругин гьенир хIалтIилел.\nИрина, йичарухъан: «Ниж гьанир руго хIалицаго бетIерги бахъун, нижеего чед-хинкIалъе магIишат гьабулел. ТIубанго рес къотIараб хIал ккани нижго ина ниж гьаниса нахъе. ТIокIаб базар бугеб бакIалдеги дун къаларо. Балагье, гIадамаз жидецаго гIуцIулел руго гIисинал фирмаби, дармил централ, базар жакъа гьеб бугеб хIалалде балагьун лъиениги хIажат гьечIо. Гьединлъидал жакъа ниж гьаниса гочинаруни гIемерав чиясул магIишат хIурудахъ ине буго, гьезул буголъиялъул банкрот ккезе буго.\nЩайгурелъул 15 соналъ цебе Дахадаевасул къотIносан гьанире гочунелъул нижеда гIемераб къо бихьана нижерго дарам рукIалиде бачIинабулаго. Базар цоги бакIалде гочинабулаго кколеб зарал кIудияб буго. Добмехалъ банкроталде анщинав чи цIар-цIарккун рехсезе кIола дида. Гьелдаса нахъе жаниб рухIги, ракIги лъун, цIадакьги гIазукьги нижеца гьабураб магIишат гьаб нухалъги хIурудахъ инехъин буго. Нижеца дагьаб магъало кьоларо хIукуматалъе, гьелъ нижеда данде щай гьадинаб инжитлъи гьабулеб бугебали бичIчIуларо?».\nЦIумадисезул базаралда жакъа хIалтIилев вуго гIага-шагарго азарго гIанасев чи, ама гьезул ункъоялда анцIго процент кколел руго ижараялъе босараб дармил рокъоб жидерго къайиги лъун ричарулел ругел чагIи. Гьанже шагьар бахун къватIирехун гочани гьезул щивас жидерго къайи жаниб лъезе босизе кколеб буго хасаб дармил рукъ. Гьелъул багьайин абуни рагIула кIиго миллионги хадубги. Гьеб босизе рес кисайин жидер букIунеб, гьадинги жалго бетIергьанаб гуреб бакIалда даранги гьабун ругел чагIи ругин жал.\nЖинде базар гьанибго бугониги, шагьар тун къватIибехун гочинабуниги батIалъи гьечIилан абуна Хунзахъ мухъалдаса вичарухъан Камилица. Амма базар нахъе гочинабиялъул гьес рахъкколеб буго, щайгурелъул гьабсагIат базар бугеб бакIалда гIемер санагIат гьечIолъи бугилан абулеб буго гьес, тIоцебесеб иргаялда къайи тIад лъун рачIарал, чIахIиял юк баччулел автомобилал жанире рачине рес гьечIила гьениб.\nКамил, вичарухъан: «СанагIат гьечIолъи буго къайи жанире рачIунел чIахIиял автомобилазеги, къайи тIад лъун базаралдаса къватIире унел юк баччулел автомобилазеги. Гьезие дандекколел нухал гьечIо гьенир, гьел къваридал рукIин гуребги, гьелъие квал-квал гьабулеб буго агъаз гьечIого цоцада цун лъурал дармил рукъзабазги.\nГьединго базаралда цIакъ хашаб къагIидаялъ буго санитарияб ахIвал-хIал, кьишни-къул жиндир ригьалда къватIибе баччуларо, квешго хIалтIулел руго лъим жаниса унел мухъалги».\nШагьаралъул кIалалда гьеб базар букIиналъул кIудияб квегIенлъи бугилан абулеб буго ричарухъабз. Щай абуни 15 соналъ цебе Дахадаевасул къотIноса гьенибе базар гочинабулеб мехалъ бацIцIадаб авалахъ букIанила гьеб бакIалда, гьенив гIумру гьабун вукIинеги щивниги разилъулев вукIинчIила.\nГьанже абуни чанго гIемертIалаял минабиги ранила сверухъе, гьелдалъун шагьарги чIаголъанила. Гьеб гуребги чанги чиясул рес букIунила учузаб багьаялда щиб букIаниги босизе гьениве вачIине. Гьанже шагьар тун къватIибехун базар гочинабуни гьениве вачIунев чи вукIине гьечIилан абулеб буго ричарухъабаз.


Путиница бичlчlизабуна жиндирго позиция\nКрымгун Севастополь Россиялде гъорлъе росулел ругин лъазабулев Путин, Москва, Март 18, 2014\nРеспублика Крымалъ ва Севостополь шагьаралъ Россиялде гьоркьоре жал росейин гьабураб хитIабалда бан Россиялъул Пачалихъияб Думаялда, Федерациялъул Шураялда, улкаялъул регионазул бутIрузда ва жамгIияталъул вакилзабазда цеве кIалъана талат къоялда президент Владимир Путин.\nКремлалда гьабураб кIалъаялда президент Путиница абулеб букIана Россиягун Украиналда цояб гьечIого гIумру гьабизе бажаруларин ва ракIалде щвезабуна «Киев-гIурус шагьаразул эбел» букIинги.\nПутиница жеги абуна Москваялъе Украинагун гьудуллъи гьабизе бокьун бугин ва гьединго бокьун бугин мадугьалихъ бугеб улка къуватаб ва парахатаб букIинеги. Путинил рагIабазда рекъон, Крым хутIизе буго «гIасрабаз гьениб гIумру» гьабун рукIарал гIадамазе рукълъун, амма «гьеб кидаго букIине гьечIо бандеразул».\nПрезидентасул рагIабазда рекъон, Россиялъул халкъалъ «цоцалъ гъункун» ккуна Украиналда ругел ракьцоязул рахъ.\nВладимир Путин: «Жакъа Крымалда тIобитIараб референдумалда ва халкъалъул мурадалда мугъчIвайги гьабулаго, Федералияб Шураялда цебе лъолеб ва Конституциялде дандекквеялъул хал гьабеян гьарулеб буго кIиго цIияб субъект Россиялде гъорлъе босиялъул суалалъул. Гьел руго Республика Крым ва Севастоль шагьар. Гьединго гьарулеб буго гъулбас лъезе хIадур гьабураб Республика Крым ва Севастоль шагьар Россиялъул Федерациялде гъорлъе лъугьиналъул къотIи-къаялъе ратификация гьабейинги. Дир щаклъи гьечIо нужеца рахъ кквезе букIиналда».\n16 марталда Крымалда тIобитIараб референдум демократиял процедуразда ва халкъазда гьоркьосел рихьизариязда рекъон анин рикIкIунеб буго Путиница.\nКрымалда ругел татараз цебе лъазабулеб букIана жидеца референдумалъе байкот лъазабизе бугин, амма официалияб версиялда рекъон, референдумалда гIахьаллъун буго халкъалъул 80ялдаса цIикIкIун процент. Крымалъул татаразе реабилитация гьабиялъул хIалтIи рагIалде бахъинабизе кколин лъазабуна Путиница талат къоялда.\nВладимир Путин: «БукIана заман крымалъул татаразе СССРалъул цоги халкъазего гIадин вахIщияб ритIухълъи гьечIолъи гьабураб. Репрессиязул къарбаналлъун доб мехалда ккана батIи-батIияб миллаталъул гIемерал миллионал ва бищунго цебе гIурус халкъ. Крымалъул татарал тIадруссана жидерго ракьазде. Дица рикIкIуна гьеб крымалъул татаразул халкъалъе реабилитация гьабун лъугIизабизе киналго политикиял ва къануниял хIукмуял къабул гьаризе кколин».\nКрымалда гIумру гьабулел киналго халкъазул жидеца адаб гьабулин, гьеб гьезул гIаммаб рукъ бугин ва гьениб лъабго пачалихъияб мацI-гIурус, укаиналъул ва крымалъул татаразул букIине бугин лъазабуна Путиница.\nПутинил калам хъатчIваяздалъун гIемер гьоркьоб къотIизабулеб букIана депутатаз. Гьез хъат чIваялдалъун къабул гьабуна Крымгун Севастополь Россиялде гъорлъе росулел ругин Путиница абурабги ва гьенибго рахъаз гъулбасал лъуна гьел рагIаби тасдикъ гьарулеб документалда гъоркь.\nРоссиялъул къануназда рекъон, Крым Россиялде гъорлъе босизе ккани гъулбас лъезе ккола пачалихъазда гьоркьосеб къотIи-къаялда гъоркь. Гьелдаса хадуб президентас хитIаб гьабизе ккола Россиялъул Конституциялъул диванханаялде гьеб къотIи-къай улкаялъул Конституциялде данде кколеб бугищали къимат кьейин. Гьелдасаги хадуб, документал ритIула Пачалихъияб Думаялде. Гьедин, рес буго гьеб къанун 21 март щвелалде къабул гьабизе.\nКъануналда рекъон, президент Путиница талат къоялда улкаялъул Параламенталъул кIиябго КIалгIаялда цебе калам гьабиялъул кинабгIаги хIажалъи букIинчIо. Республика Крым лъидаго бачIеб пачалихъ букIин къабул гьабураб амруялда гъоркь гъулбас лъурав Путиние бокьун букIанин жиндирго позиция тIолабго дунялалда рагIизабизе ва калам гьаби-гьеб гьесул тIасабищи букIанин бичIчIизабулеб букIана президентасул пресс-секретарь Дмитрий Песковас.\nГьелда цебесеб итни къоялда Евроцолъиялъул къватIисел ишазул министрал разилъун рукIана Россиялдаса ва Украиналдаса 21 официалияв хъулухъчиясда хурхун санкциял гьаризе. Санкциязда рекъон, гьел хъулухъчагIазе чIезарулел руго визаби рагьиялъул гIурхъаби ва цIорозарулеб буго Европаялъул банказда бугеб гьезул гIарац.\nКрым: Украиналдаса Россиялде\nКремлалъ квер лъолеб Крым


Чернобылалъул авариялъул ликвидаторал Махlaчхъалаялда данделъиялда, 26Aпр2013\nЧернобылалъул АЭСалда катастрофалъул хIасилазе ликвидация гьабулев вукIана 800 азарго чиясда гьоркьов вукIана Дагъстаналдаса 2600 чиги. Рузман къоялда гьезул нусгогIан чи данделъун вукIана МахIачхъалаялъул Родопалъул бульвар абулеб бакIалда.\nАраб соналъул декабралда ООНалъул Генералияб Аассамблеялъ гьабураб хIукумуялда рекъон 26 апрель лъазабун буго радиациялъулал авариялъул хIасилалда хварал гIадамал ракIалде щвезариялъул къолъун. Гьединан бицана рузман къоялъ Родопалъул бульваралда Чернобылалда хварал дагъистаниял ракIалде щвезариялъул тадбиралда.\nГьанжеялдаса 27 соналъ цебе Украинаялъул Чернобыль абураб шагьаралда атомалъул электростаниция кьвагьиялъул хIасилалда аза –азар чи ватIалъана гIумруялдаса. Радиациялъалаб балагьазул тарихалда жаниб Чернобылалъул лъугьа-бахъин рикIкIуна бищунго кIудияб балагьлъун.\nРадиациялъул хутIелал рикIкIаде щущазе течIого гьебгун къеркьезе рахъарал чагIазда гьоркьор рукIана 2600 ниги дагъистаниявги. Гьезул 600 жакъа чIаго гьечIо, хутIаразулин абуни гIадатияв чиясулалда релълъараб гьечIо гIумру, дару гьечIел унтабаз гIажиз гьарурал гьезул нусгогIансев чи вукIана вачIун рузман къоялъ букIараб данделъиялде.\nГьенир кIалъазе рахъарал чагIаз абулеб букIана хIукуматалъ кидаго рехун течIин гьел тIалаб агъаз гьабичIого, амма щаялиго жалго чернобылалъулаз ургъел гьечIого толеб бугин гьеб щаялиго. Мисалалъе гьединал гIадамал сах гьарулел МахIачхъалялъул азарханаялъул хIалтIухъан ГIисаева Хадижат йикIана абулей жидер гъора киналго шартIалги чIезарун ругин къваригIарал дарабиги ругин щайин гьел рачIунарел жидехъе сах гьаризейилан.\nГьеб суал «Эркенлъи» радиоялъ кьуна Ленинкенталда гIумру гьабун вугев ГIалиев Абулмуслимиеги. 1986 соналъ Чернобылалда авария ккараб мехалъ Украинаялъул Днепропетровск шагьаралда рагъулаб хълухъ тIубазабулев вукIарав гьевги витIула балагь ккараб бакIалда хIалтIи гьабизе.\nАбулмуслимица абуна азарханаялде ун сах гьаричIониги гьенир кьолел гIадал дараби щвеялъе квал-квал гьечIила жидер рокъосел шартIаздаги бегьулила сах гьаризе. Азарханаялда регун сах гьариялъ кьезе пайдаги гьечIила, жидеда ккараб унти дару гьечIеб бугелъул, гьез гIицIго гьабулеб жо бугин пуланаб заманаялъул болжазда дару гьабиялъул тадбиразда рекъон азарханаялде нахъе хьвади.\nГьебн гьедин телаанин хIукуматалъул рахъаладаса бугеб бербалагьиялдаса буго муслисмил разигьечIолъи. Чернобылалалда ккарал авариялъул инвалид хIисабалда моцIалъе гьесие бачIунеб буго 7 азарго гъурущ. Гьас хъулухъ гьабулеб букIалда кIудияб чиналда рукIарал чагIазе хъулухъалда рукIинги хIисабалде босун 50-60 азаргониги бачIунеб буго жакъа моцIалъе. Амма хъулухъ батIи-батIияб букIаниги бихьараб зарал цо бугелъулилан нижерилан абулеб буго Муслимица\nЭР: Гьединал гIемерал ругиш нужер 7 азарго гъурущ гурони щоларел?\nАбулмуслим ГIалиев: «Шагьаралда дида лъалел лъабкъогониги чи вуго. Гьелъул цIех-рех гьабун дун чанго нухалъ щвана Путинил жамгIияб вакиллъиялъул рокъовеги, щвана цогидал идарабаздеги амма цохIо дие гурони гьелъул ургъел гьечIеб гIадаб хIисаб буго.\nЭР: Нужеца киназго цадахъ хIалбихьичIиш гьеб суал роцIцIинабизе.\nАбулмуслим: БитIараб бицани гьеджинал суалазад жанир цолъиги гьечIо нижер, чан нухалъ абураб рачIа цадахъ митинги гьабун рагIалде бахъинабизе бугин ишилан. Амма вагъа-вашарулев чи ккечIо".\nЦохIо гьазие гуребги гьазул лъималазеги кумек гьабизе кIолеб даражаялда бугин жидер азарханаян бицана «Эркенлъи» радиоялъе Расулов Маккашарипица. Республикаляъул лъимал сах гьарулеб азарханаялъул бетIерав врач хисулев ккола гьев.\nРасулов Маккашарип: «Дида кIола гьазие кумек гьабизе щайгурелъул дида лъалелъул гьазул лъимал сахлъиялъул рахъалъ нахъеккарал рукIунеллъи. ТIоцебе гьабизе ккола бидул халгьаби. Гьелъул бищунго хIинкъи цIикIкIараб унти буго лейкомия - бидул рак. Гьеб унти балатIаго тIатинабичIони хадуб сах гьабизе кутакалда захIмалъула».\nГьикъа-бакъи гьабуна цогидал чернобылалъул гIахьалчагIигунги. ГIиси-бикъинал гIунгутIабазухъ балагьичIого цо гьабин абун хIукуматалъул рахъалдаса гьечIеб тIала-агъазалъул рахъалъ гIайиб чIвазе жо гьечIилан мукIурлъана гьезул гIемерисел.\nЧернобылалъул трагедиялъе 27 сон


БАКЬАГЬЕЧ1ИСА ДАЦИЛ 70 СОН Т1УБАЯЛДЕ. - 23 Сентября 2018 - Хунзахская Газета "Сельский труженик, Росдал захIматчи"\nГлавная » 2018 » Сентябрь » 23 » БАКЬАГЬЕЧ1ИСА ДАЦИЛ 70 СОН Т1УБАЯЛДЕ.\n Т1оцеве школалде ана, эмен Хъазамбиев Х1осеница учительлъи гьабулеб бук1араб Унсоколо районалъул Хъах1абросулъ. Хадув ц1алана, инсуца учительлъиялъул х1алт1и хис-хисизе ккеялда бан Рихьуни, Бакьагьеч1и, Гъадари, Г1ахьалч1и росабазул школазда. 1971 соналъ, Дагъистаналъул пачалихъияб университеталъул химиялъул факультет лъуг1ун хадуб, хъулухъ гьабуна Советияб Армиялда. 1973 соналъ к1удияв лейтенантасул чиналда Армиялдаса т1адги вуссун, х1алт1ана Г1оч1ло гьоркьохъеб школалъул завучлъун. 1977 соналъ нахъойги ах1ана Армиялде. 1979 соналъ лъуг1ана Бакуялъул т1адег1анаб рагъулаб училище ва гьелдаса хадуб пенсиялде инег1ан х1алт1ана Дагъистаналъул бат1и-бат1иял рагъулал комиссариатазда. Советияб армиялъе хъулухъалда арал соназ гьес бихьизабураб жигаралъе ва рак1бац1ц1алъиялъе г1оло гьесие щвана г1емерал медалал, вахана подполковникасул чиналде. \n Школалъ гьев х1адурана зах1матаб, армиялъул хъулухъалъе, армиялъул хъулухъалъ гьев х1адурана школалда тарбия кьеялъул ишалъе. Гьединлъидалин гьев кив х1алт1аниги вук1ана бажари бугев специалист, лъималазеги солдатазеги, ай г1олилазе хирияв насих1атчи, г1акълучи. Дида ккола рек1елъ поэзия, шиг1рияб асар бугев чияс къисматалъ кинаб къаниги, т1ад къараб х1алт1иги лъик1, жаниб шиг1рияб асар лъун гьабулилан. Мух1амадил рек1елъги кидаго бук1ана Бет1ергьанас лъураб шиг1рияб гьунар. \n Ункъабилеб классалдаса нахъего машгъуллъулаан гьев шиг1ру-кеч1алде. Амма жинцаго хъваралдехун бугеб ц1акъго ц1ик1к1араб т1алабчилъиялъ гьев т1амуна гьеб балъго гьабизе. Гьесда рихараб бук1ана, рак1алда гьеч1еб, партиялъе рец гьабизе т1амулеб, эркенго пикру загьир гьабизе рес кьолареб цензураги. Гьединлъидал гьес жиндир куч1дузухъ г1енеккулезул свери къокъ гьабуна гьудул гьалмагъзабазда. Гьесул рит1ухълъи хирияб, сатирикияб рек1ел асар халкъалъе загьирлъана хиса-свериялъулин ц1ар лъураб  заманаялъ. Гьесул куч1дул халкъияллъун лъугьана, коч1охъабаз ах1изе байбихьана жеги печаталда рахъилелдего. \n Т1оцебесеб кеч1 Гумбет районалъул «Бакълъулазул нур» газеталда бахъаниги, хадуб гьесул куч1дузе бак1 кьеч1еб маг1арул газета Дагъистаналда хут1ич1о. Гьесул щибаб кеч1алъ маг1арулал роххизаруна ва пикру гьабизе т1амуна. Щивасда сверухъ бугеб ах1вал – х1ал, щивасул рек1ел асар, махсароялъул къаг1идаялда пасих1го коч1олъ рекъезабун кодобе кьедал, щивав маг1аруласул рек1елъ поэтасде рокьи бижана ва гьесул щибаб асаралъухъ гъираялда ралагьун рук1унаан. \n Гьесул щибаб асар маг1арулаз цоцазе ц1алулаан, кепалъе рицунаан ва рак1-рак1алъ къабул гьарулаан. Маг1арулал гьес ах1ана, х1апу-чапуралде сверараб, реформабазул заманалдаги ях1-намус ц1унун хьвадиялде. \nНилъерго ях1 ц1унун ц1одорго хьваде,\nЦ1огьод хьвадулезул хьулал къот1изе.\nКъадругин даража борхалъуда ккве,\nХиял макруязул мугъал рекизе.\nЗодоб багьа бухьун босараб ч1орто\nРет1ине щвеч1они ч1алг1аде хола,\nЧ1ег1ерлъи хъвач1ого ц1унараб намус,\nНусго сон аниги учузлъуларо.\n Гьедин хъвалеб буго Мух1амадица, Гьединав вук1ана живгоги. Лъик1ав педагог, гьунар бугев поэт, журналист, гьудулзаби г1емерав, г1адамазе кумекалъе вахъун ч1арав инсан. Мух1амадица гъваридго иш лъан хъварал макъалаби хисизарич1ого рахъулаан маг1арул газетаз ва журналаз.\n Мух1амадие ц1акъ рокьулаан г1адамал. Поэт Г1абдулмажид Хачаловасде хъвараб коч1олъ руго гьадинал мохъал:\nВахъа, Г1абдулмажид, маг1арул намус,\nНич-ях1 лъуг1аразда г1адалъ жо реч1ч1е,\nЩула ч1а, Хачалов, чи вокьиялде\nДанде ярагъ жеги ургъич1ин цималъ.\n Жинцаго коч1олъ велъулаго бихьизабуниги, сверун бугеб, ях1- намус ц1унаразе зах1матаб ах1вал х1алалъ квешаб асар гьабич1ого теч1о поэтасул т1еренаб, кинабго жанисан биччалеб рак1алъе. \n Г1емерал соназ зах1матго унтана Мух1амад. Къадаралдеги щвана г1умруялъул 61 сон гурони гьеч1ев чи. Мух1амадицаги Расул Х1амзатовасул мисалалда, жиндирго медалалги, Ват1аналъе гьабураб хъулухъги, «Дагъистан – базаристан» абураб т1ехьги, цоги г1емерал куч1дулги, жиндие хириял г1адамазул х1акъалъулъ хъварал очеркал – макъалабиги, лъик1аб чилъиялъул, г1аданлъиялъул мисалги Дагъистаналъул муг1руздаги ран, дагъистаниязе, маг1арулазе тана. Мух1амадида бихьич1о, жив къадаралде щун хадуб хъизаналъ ва г1ага-божараз, гьесул поэзия бокьулез кумекги гьабун, къват1ибе бач1араб "Мой х1укумат" абураб т1ехь. Рак1алде ккола, гьесул 70 сонилаб юбилей т1обит1иялъеги гьезго къвал къалилан. ИншааЛлагь.\nЧороклъана дур «Наш Дом»,\nЧубайсги т1аде лаг1ун\nРусиялъул сси хвана,\nХалкъалъул рак1 сверана,\nБак1аб гьирикьеги ккун\nГьанже дур х1ал дагьлъана.\nХ1алт1аралъухъ мухь кьезе\nРес батизе к1веч1ев мун,\nКкун гьеб бак1гун вук1ине?\nУлкаги кепкихъ бичун\nЧед балагьи – халт1ийищ?\nХ1алт1ухъанги вакъун тун\nВат1ан бикъи - пишайищ?\nГьеб дур «контораялъул»\nКепкил багьа гьеч1олъи,\nЗамана щвана, бет1ер.\nЖидерго чвантил гуреб\nУргъел гьеч1ел дур т1анч1аз,\nТ1алъиги х1алайе ккун\nХ1улун лъуна г1адамал.\nГьенив тун вук1ана мун,\nК1олеб гьеч1ин дуда гьеб\nГьанжег1аги нахъе а!\nХъублъиялъулъ къан бугеб\nКъапилагун цадахь мун,\nБерцинго нахъе ани\nУлкаялъе лъик1 буго.\nГ1адлу гьеч1еб улкаги,\nРагъилел ругин рагIун,\nЭл ратIа гьаризеян\nРачIун руго гIадамал.\nГIодов Ибрагьимги лъун,\nЭсда тIад гIодовги чIун,\nГIодулев ватун вуго\nГIадамазда ав Чалак.\nВергьунев мунги вугин,\nИбрагьимги къун вугин,\nМун гIодизе кканани\nГIилла щибан гьикъидал:\n«Дун тIаде вахъанани\nВухулин ас-ан» абун,\nДагьавги цIакъ ав Чалак!\nГIезегIан мех сверана\nСовет хIукумат биххун,\nАмма тIалъиги босун\nТIад ругел демократал,\nРуго жеги гIодилел.\nГIадлу лъугIун, хIулараб\nХIукуматги жибго тун,\nДагIба гьабулел руго.\nКепаб ишалъул гIадин.\nГамил рулги щула ккун\nКурсалда унел гьечIо,\nАхIун биччан гамагун\nМарксизм какулел руго.\nНухде ралагьун гьечIо,\nНахъехун бералги лъун\nРахънире инел руго.\nТIад рекIарал гIадамал\nРахъниб кьабун, гохIилъ щун\nЩущалеб гьоко буго.\nГьелъул ургьел гьабизе\nРегIарав чи цо гьечIо,\nЧалак гIадин хIал бачIун,\nХIинкъун гIодилел руго!\nТIаде ккарал гIодулеб,\nГIодор ругел ахIдолеб,\nБачIун буго нилъеде.\nГIадамал тIад релъулеб,\nТарихалда руго нилъ.\nПросмотров: 34 | Добавил: NiGMaT | Рейтинг: 0.0/0


Роспотребнадзоралъул регионалияб хъулухъалъулги ДРялъул Сахлъи цIуниялъул министерствоялъулги баяназда рекъон, 2020 соналъул анлъго моцIида жаниб бакьазул рахунел унтабаз унтана гIадамазул 13,3 %. Цебесеб соналде дандеккун, гьел унтабазул къадар дагьлъана 52,3 проценталъ.\nУнтарал дагьлъиялъе гIиллалъун махщелчагIаз рехсолеб буго коронавирусалде дандечIеялъул мурадалда гIуцIарал тадбирал. Амма, Потребителазул ихтиярал цIуниялъул ва инсанасул сахаватаб гIумру гIуцIиялъул рахъалъ Федералияб хъулухъалъул ДРялда бугеб Управлениялъул нухмалъулев Николай Павловасул баяназда рекъон, буго бакьазул рахунел унтабазул ахIвал-хIал хIалуцараб 14 муниципалитет. Гьезда гьоркьор рехсана Гъизляр, Хасавюрт, МахIачхъала шагьарал ва Хъумторхъала, Тарумовка, Карабудахкент, Каякент районал. ГIемерисел бакIазда гIиллалъун ккола лъикIаб даражаялъул гьекъолеб лъим гьечIолъи ва ралъдал рагIаллъабаздагун пляжазда чороклъи букIин.\nУнтарал гIадамазда гьоркьоса бищун гIемер руго 17 сон бачIел лъимал (75,6№), гьезда гьоркьосаги 49% ккола кIиго лъагIел бачIел лъимал. «Флекснерил шигеллаялъ (унти ккезабулеб бактерия – ред.) дизентерия ккезабурал гIадамазул къадар бахана 76,1 проценталде. Гьелъ нугIлъи гьабула унти лъедасан бахунеб букIиналъе. ХIажат буго рогIразухъан чвахулеб лъел халгьабизе, хасго унтарал гIемер ругел бакIазда», - ян бицана Н. Павловас.\nЭпидемиялъул цIех-рех гьабулаго загьирлъана: исана июлалъул къого къоялда жаниб унти бахиналъе гIиллабазул 16 процент ккола ралъдал ва рукъзабахъе бачараб гьекъолеб лъим. Май моцIалда букIана 7,2%. Дербент, Гъизляр, Буйнакск, Избербаш ва Каспийск шагьаразул гIадамазул рукъзабахъе лъим бачIуна радал-бакъанида, ай пулунал сагIтазул заманалда. Гьелъги цIикIкIинабула лъим чороклъиялъул ва гьелдалъун бакьазул унти ккезабиялъул хIинкъи.\nДРялъул сахлъи цIуниялъул министрасул ишал тIуралей Татьяна Беляевалъ абуна Хасавюрт ва Гъизляр шагьарал ругин бакьазул унтаби рахиналъул рахъалъ цебесеб кьерда.\nГьенибги аслияб гIилла буго чорокаб лъим хIалтIизаби. Камуларо кванил нигIматал цIуниялъулъ хашлъи теялдалъун унтиялъул хIужабиги.\nРалъдал лъим чороклъиялъе гIиллаги рехсана данделъиялда: канализациялъул ва цIадал ралеб заманалда къватIаздаса чвахулел лъаразул лъим гъорлъе бачIин.\nЛъел инфраструктура къачIаялъул рахъалъ гьабулеб хIалтIул хIакъалъулъ бицана ДРялъул БакIал раялъулгун ЖКХялъул министерствоялъул управлениялъул нухмалъулесул ишал тIуралев СупигIумар Аслановас. Гьесул баяназда рекъон, республикаялъул инвестициязулаб программаялда рекъон, ункъо млрд гъурщихъ базе буго 102 лъел объект. ГьедигIанасебго гIарац бачIине буго «БацIцIадаб лъим» абураб федералияб программаялда рекъонги (гьеб проекталъе бихьизабун буго анлъго лъагIел). 61 объект балеб буго исана, лъагIалил ахиралде хIалтIизе байбихьизе ккола 29 объект. Республикаялъул нухмалъиялъул берзукь буго Дербенталдаги, МахIачхъалаялдаги, Каспийскалдаги ралел ругел лъим бацIцIад гьабиялъул объектал.\nДругие материалы в этой категории: « Дир команда – цадахъ хIалтIулел\tСвакараб гьимиялъ дандчIвай гьабуна »


Гьанже щиб камун бугеб? » Официальный сайт газеты «ХIакъикъат» («Истина»)\nГлавная » Новости - ЦIиял харбал » Гьанже щиб камун бугеб?\nГьанже щиб камун бугеб?\nДобавил(а): Musa от 28-03-2013, 16:09\n300 цIараки бугеб росулъ 200 газета хъвалаан\nГьеб букIана почалъул мухъилъ дун хIалтIулеб 1968 сон. Щибаб росдал идарабаз газетал ва журналал хъваялде кIвар кьолаан, нагагьлъун гIарац гьечIин чIарав чи ккани, гьесие колхозалъул кассаялдаса къарзалъе кьолаан гIарац. "БагIараб байрахъ" газета хъвалаан, гIолохъабаз гуребги, пенсиялда ругезги.\nЩибаб къоялъ, цохIо базаркъо хутIун, росулъе рачIунаан почалъул цIиял харбаз цIурал къандалъаби ва почтальоналъ щибаб рокъобе щвезабулаан гьеб. Дица бицен гьабун тела гIицIго МигIарсо росдал. ГодекIанир данделъаразе агитаторас цIалулаан магIарулазе бищун хирияблъун букIараб "БагIараб байрахъ". ЦIалиларебги кинха, цIакъ гьайбатал темаби ралагьулел рукIиндал газеталъул мухбирзабаз. Гьел щолел рукIана щибаб районалъул гъутабазде, дандчIвалаан боцIухъабигун, хурухъабигун. Гьениса гьез рачIунаан лъикIал механизаторазул, дояркабазул хIакъалъулъ хъварал репортажал. Росдал захIматчагIазе "Гьикъе бицина" рубрикаялда гъоркь, суалазе жавабал рачIунаан щибаб номералда. 1968-1970 соназда МигIарсо росулъ букIана 300-гIанасеб цIараки. Росулъе бачIунаан 200-ялде гIунтIун газета.\nЩайха магIарулаз гьанжесеб "ХIакъикъат" газеталде букIине кколедухъ кIвар кьоларого бугеб? Гьеб хъвачIого ва цIаличIого тей магIарул яхI-намусалде дандекколаро. Гьединлъидал, дица щивав чи ахIула "ХIакъикъаталъе" подписка гьабизе.\n1968 соналда 200 "БагIараб байрахъалъе" подписка гьабулеб букIараб МигIарсо росулъ "ХIакъикъат" газеталъул 10 экземплярцин исана хъван гьечIо. Киреха арал магIарул мацIалъул дарсал кьолел учительзаби? Росулъ буго щуго идара, администрация, школа.\nВоре, гьудулзаби, "ХIакъикъат" газета хъвазе гIамал гьабе, гьелъ нужер къадру гIодобе кколарин. МагIарул газеталъул тираж цIикIкIарабгIан Дагъистаналда жаниб магIарулазул гъункиги щулалъила, нужее щолелда баркатги лъела.\nАвтор: С. ЖАМАЛУДИНОВ\nГазета №: 11, от 22 март 2013г.\nНилъецаго гьабураб гурони батулароРЕДАКЦИЯЛЪУЛ РАХЪАЛДАСА:ХIаракаталъул баракат камуларо«ХIакъикъат» ва чIарадиселРагIи - бадибе, тIил - мугъзаде!


Исана 13-абилеб нухалда тIобитIулеб буго студентазулгун дандчIвай\nХунзахъ районалъул нухмалъулел иргадулаб нухалдаги дандчIвана тахшагьаралъул вузазда цIалулел ругел студенталгун ва гIолилалгун. Гьудуллъиялъул рокъоре гIолилазда жакъасеб гIумруялъулги, цебе букIаралъулги, гьезда церечIарал кIвар бугел ишазулги хIакъалъулъ бицине рачIаразда гьоркьор рукIана Дагъистаналъул тIоцевесев президент МухIу ГIалиев, Россиялъул космонавтикаялъул академиялъул академик Шамил ГIалиев, медицинаялъул гIелмабазул доктор, профессор Сайгид ГIалиев, ДГПУялъул профессор Султано ГIумарова, батIи-батIиял соназ районалъе нухмалъи гьабурал ХIажияв Дарбишев ва МухIамад ГIисаев, гьабсагIаталда районалъул бетIерлъун вугев НурмухIамад Зайдиев ва цогидалги.\nГьудуллъиялъул рокъоб гIуцIун букIана районалъул тарихалъул бицунел суратазул выставка. Гьенибго рагьун букIана магIарул майданги – квен-тIехги, мугIрузда свериги бахъун рачIарал зурма-къалиги, гьезул бакъназухъе кьурдулел магIарулалги, дагьабги добегIан – наслабазул тIей гьечIеб бухьеналъул бицунеб сипат. Умумузул гIумруялъул дарсазухъ гIинтIамурал гIолилал рихьидал, цебечIолеб букIана магIарул росдал годекIан.\nФорум байбихьана Хунзахъ районалъул тарихалъул хIакъалъулъ бицунеб видеофильмалдаса: республикаялда ва гьеб бахун къватIирехунги машгьурал гIалимзабиги, шагIирзабиги, спортсменалги, Сарир пачалихъги, ханзабиги…\nГьелъухъ ралагьарал гIолилазда бичIчIулеб букIана жидеда церечIарал масъалаби цIакъго захIматал рукIин. Кидаго, сундулъго ва киса-кибего цебесеб кьерда букIараб ва бугеб районалъул къадруги цIарги дагьабги тIадегIанаблъун гьабизе тIадаб бугелъулха жакъасел гIолилазда.\nКIалъазе рахъараз гIолилазе гьаруна малъа-хъваял ва бицана, районалъул байрахъ борхалъиялдаго хутIизе ккани, цIалдезе, цIалдезе ва нахъеги цIалдезе кколеблъи…\nДандеруссиналда кIодо гьаруна цIалул отличникал ва спортсменал. Гьезие кьуна сайгъатал ва дипломал.\nГIолилазда районалъул нухмалъиялъулгун букIараб 13-абилеб дандчIвай баркизе рачIун рукIана Дагъистаналъул эстрадаялъул машгьурал кочIохъабиги. Гьединго байрамалъе цо хасаб берцинлъи кьун букIана районалъул культураялъул рукъалъул ва лъималазул искусствоялъул школазул гьунарчагIаз.\nМагIарухъа бачIараб боркьараб саламлъун букIана росдал годекIанги, годекIанир рижун рачIунел гIакъилал харбалги, харбазухъ гIенеккарал гIолилалги рихьизарураб инсценировкаги.\nЛъугIана кIудияб хьулгун ва божилъигун батIияб, захIматаб ва хIалуцараб, дунялалде гIолилал регIулеб чIахIияб гIелалъул иргадулаб данделъи.\nБиччанте гIолилазеги гьеб дандеруссин чIахIияз кьураб гIумруялъул иргадулаб дарслъун букIине ва хутIизе.\nПрочитано 656 раз\tПоследнее изменение Вторник, 07 мая 2019 12:33\nДругие материалы в этой категории: « Искусство\tИскусствоялъул гIадамал »


БАРКИЯЛ. - 15 Октября 2016 - Хунзахская Газета "Сельский труженик, Росдал захIматчи"\nГлавная » 2016 » Октябрь » 15 » БАРКИЯЛ.\nГьал къоязда нилъер районалде бач1ана цоги рохалилаб хабар. 59 соналъ рак1 бац1ц1адго Хунзахъ №1 гьоркьохъеб школалда муг1алимлъун х1алт1арав, математикаялъул Генералин ч1ух1ун пишацояз жинда абулев Ниматулаев Х1амзат Мух1амадовичасе щвана т1адег1анаб «Дагъистаналъул мустах1икъав учитель» абураб ц1ар. Гьеб ц1аралъе Х1амзат Мух1амадович цевего мустах1икъав вук1ана. Гьабсаг1атги х1алхьиялда вугониги, Ниматулаев Х1амзатил ц1ар цадахъ х1алт1араз гуребги, гьесул рук1арал ц1алдохъабазги лъик1ав, вокьулев, гъваридаб лъаялъул учителин рехсола.\nТ1олалго районцоязул рахъалдасан Х1амзат Мух1амадовичасда рак1-рак1алъ гьеб ц1арги баркулаго, гьарула гьесие щулияб сахлъи, халатал соназул парахатаб г1умру.\nХ1алт1и бихьич1ого хут1уларо\nЧара гьеч1ого х1ажатаб, кутакалда к1вар ц1ик1к1араб, жидеда г1адамасул сахлъиги г1умруги бараб х1алт1и ккола ветеринарасул хъулухъ. К1удияб реццалъегун адабалъе мустах1икъал руго нилъер ветеринарияб хъулухъалъул киналго х1алт1ухъаби. Гьезул рак1 бац1ц1адаб зах1мат киназдаго бихьула ва лъала.\nНаккдалъ бахчун варани т1убаларелъул, гьабураб х1алт1и ахир-къадги бихьич1ого хут1уларо. Гьал къояз нилъер районалул ветеринарал, г1емерсоназулаб рак1 бац1ц1адаб хъулухъалъухъ, к1одо гьаруна Россиялъул Росдал маг1ишаталъул министерствалъул баркалаялъул кагътаздалъун. Министерствалъ баркала кьуна Кочубеялъул ветучасткаялъул заведующий Мух1амадов Пирбудагъ Мух1амадовичасе, Буц1ра ветучастокалъул заведующий Давудов Мух1амад Ах1мадовичасе ва Гьоц1алъ ветучастокалъул заведующий Х1асанбегов Мух1амад Мух1амадовичасе. Г1емерал соназ г1и-боц1уе хъулухъ гьабулеб буго гьез. Пирбудагъ Мух1амадовичасул 37 сон буго ветеринарлъун х1алт1улелдаса нахъе. 35-35 соналъ х1алт1ана Мух1амад Ах1мадовичги Мух1амад Мух1амадовичги.\nТ1олалго районцоязул рахъалдасан рак1-рак1алъ баркула нилъер ветх1алт1ухъабазда гьезул шапакъатал. Гьарула гьезие чорхое сахлъи, рукъалда баракат, хъизан-лъималгун цадахъ рохалилаб г1умру, х1алт1ул роцада рекъараб харж-мухь. Дагьалги ч1ах1иял шапакъатал щун рохаги нуж.